text:
Rossahald
Øll, sum fáast við ross, hava ábyrgd av at ansa rossunum rætt. Líka mikið um talan er um stutt ella long tíðarskeið!
Rætt rossahald fevnir um at hava góðan kunnleika um fylgjandi:
-
Almenna rossaheilsu
-
Fóðurtørv
-
Samverutørv
-
Rørslutørv
Almenn rossaheilsa
Fyri at vita nær ross eru illa fyri ella sjúk, er neyðugt at vita, hvussu sunn ross síggja út og bera seg at. Hetta er tó ofta lættari sagt enn gjørt, og ikki so einfalt, sum mong halda.
Ross skullu vera í røttum holdum og aldrin undir reiðrossaholdum (stig 3). Ross, ið standa úti ella ross, sum eru undir eyka trýsti, t.d. ryssur ið mjólka ella ross í nógvari venjing, skullu vera á stigunum 3,5 – 4.
Skinnið skal vera reint og glógva, eyguni vera vakin og rein, oyrini fylgja væl við umhvørvinum og rossið eigur at standa og ganga javnt á øllum fýra beinunum. Rossið eigur at vera róligt, men vakið.
Vanligur kropshiti á vaksnum rossi er 37,5 – 38°C. Um kropshitin verður munandi hægri ella lægri, er tað tekin um sjúkdóm ella pínu.
Tað ber til at máta hitan hjá rossum við vanligum fepurstokki til fólk. Fepurstokkurin skal varliga inn í baktarmsopið og haldast har í 2 – 3 minuttir.
Vanligur æðrasláttur (pulsur) hjá vaksnum rossi í hvíld er 30 – 40 sløg um minuttin. Æðraslátturin hjá fylum og ungrossum er eitt sindur títtari; t.d. hava ½ - 1 ára gomul ross ein æðraslátt á 45 – 60 sløg um minuttin.
Neyðugt er, at rossið er róligt tá æðraslátturin verður máldur, tí annars er hann ikki eftirfarandi. Til ber at máta æðrasláttin á lívæðrini innanvert á kjálkanum ella á fótinum. Best er at telja æðrasløgini í 15 sekund og margfalda við 4.
Verður rossið illa fyri ella sjúkt, er neyðugt at ráðføra seg við djóralækna. Tá er neyðugt at tosa við hann/hana um, hvussu leingi rossið hevur verið sjúkt, hvørji fyrstu sjúkueyðkennini vóru, um sjúkueyðkennini eru versnað og hvussu rossið hevur verið brúkt/staðið. Eisini skal havast í huga, hvussu rossið hevur verið fóðrað og um broytingar hava verið á fóðri og fóðring.
Fóðurtørvur
Ross eru einmaga plantuetarir („non-ruminant herbivore“). Tey ferðast gjarna víða um og liva av ymiskum sløgum av grasi og urtum. Tey brúka uml. 2/3 av døgninum (14-18 tímar um døgnið) at eta gras og fasta aldrin longri enn 3-4 tímar um tey kunnu sleppa frá.
Rannsóknir vísa, at ross á beiti røra seg nógv. Tey bíta grasið, tyggja, ganga so eitt petti, bíta aftur, tyggja, ganga og hetta endurtekur seg.
Sodningarleiðin hjá rossum er gjørd til hetta „endaleysa“ át og tey tola ikki at standa leingi uttan fóður. Magin hjá rossum er lítil og framleiðir alla tíðina magasýru. Tí skullu ross, sum standa inni fáa stráfóður í minsta lagi 2 ferðir um døgnið, men gott er at geva 3 ferðir ella oftari. Stendur rossið leingi uttan grovfóður, er vandi fyri magasárum og vanlíðan.
Fólk, sum varða av rossum, hava ábyrgd av at tryggja rossinum rætt fóður og at fóðra ofta. Grovfóður (gras ella hoyggj) skal vera høvuðsfóðrið hjá øllum rossum, eisini rossum í nógvari venjing. Vísindaligar kanningar vísa, at man skal sum lágmark fóðra 1 kg turrevni pr. 100 kg kropsvekt av grovfóðri um døgnið. Til dømis er eitt miðaltungt íslenskt ross 350 kg og skal tí sum lágmark hava 3,5 kg av turrum grovfóðri um døgnið. Vanligt er at geva einum miðal íslenskum rossi, sum er í venjing 6 kg av turrum hoyggi um døgnið.
Tað kann vera neyðugt at geva rossum eyka fóður fyri at nøkta vitamin- og mineraltørvin. Ross í nógvari venjing ella fyljaryssur kunnu hava tørv á eyka kraftfóðri. Kraftfóður skal tó gevast í lítlum mongdum og í mesta lagi 1,5 – 2 kg um døgnið til eitt miðal íslenskt ross. Tá skal alt fóðrið helst ikki gevast í senn, men býtast upp yvir dagin.
Sum áður nevnt skullu ross vanliga vera í reiðrossaholdum, stig 3 (sí mynd omanfyri).
Allar fóðurbroytingar skullu gerast varliga, millum annað tá ross verða tikin inn ella koyrd á beiti.
Ross skullu altíð hava atgongd at reinum vatni og salti.
Samverutørvur
Eitt av tí, sum eyðkennir ross, er flokslyndið. Ross eru floksdjór og hava tørv á at vera í flokki. Tey trívast best í samveru við onnur ross, tí tá føla tey seg tryggari. Eitt orðatak sigur, at betur síggja eygu, enn eyga. Í einum flokki eru fleiri eygur og oyrir til at fylgjast við umhvørvinum og møguligum vandum.
Ein virðingarrøð myndast í flokkinum og altíð er ein leiðari klárur at leiða flokkin.
Verður verandi leiðari veikur ella sjúkur, er næsti klárur at traðka til. Hetta er ofta eitt sterkt ross, ið hini rossini hava álit á og bera virðing fyri. Oftast ein eldri ryssa. Ross hava tørv á einum leiðara fyri at føla seg trygg.
Tá fólk taka ross undir sína umsjón, er tað umsjónarfólkið ella reiðfólki, ið skal taka hesa leiðarauppgávuna á seg. At vera ein góður leiðari, sum rossið hevur álit á og ber virðing fyri, er ikki bara sum at siga tað og er nakað man skal læra. Ofta er neyðugt at fáa serkøna hjálp.
Um rossið følir, at reiðfólkið ella umsjónarmaðurin ikki er nóg virðiligur ella álítandi at vera leiðari, tekur rossið leiðarauppgávuna á seg sjálvt og aloftast er tað tá, at fólk siga at rossið er blivið frekt ella treiskt. Tó er hetta nakað ross gera fyri at føla seg tryggari. Trupuleikin er tí aloftast hjá persóninum, ið skal fáast við rossið. Leiðarauppgávan er nakað tey mugu læra betur.
Ross, sum eru á beiti ella standa inni skullu tí altíð hava (í minsta lagi) eitt annað ross at vera saman við.
Rørslutørvur
Ross eru flóttadjór. Tað vil siga, at tá tey vera bangin ella vilja sleppa undan onkrum vandamiklum, flýggja tey og renna undan. Tí hevur teirra kroppur gjøgnum nógv 1000 ár ment tey til tað ítróttaveru tey eru í dag.
Tey hava long bein, stór lungu og góðar vøddar.
Ross vórðu ikki skapt til at bera fólk ella til at arbeiða fyri fólk. Men við rættari venjing kunnu tey vera væl egnað til hetta endamál. Reiðfólk hava tí ábyrgd av, at leita sær serkøna hjálp og vitan fyri at tryggja rossinum rætta venjing. Vánalig og/ella skeiv venjing, veldur rossinum vanlíðan og ringasta føri deyða.
Ross, sum eru á beiti, ferðast víða um. Tey kunnu hvíla seg ímeðan tey standa og eru altíð klár at renna, um neyðugt. Um veðrið er gott og tey eru mett og væl sett, kunnu tey leggja seg niður. Tó stendur oftast eitt ross í flokkinum eftir uppi og fylgir við umhvørvinum.
Hendan rørslutørvin skullu rossaeigarar og umsjónarfólk hava í huga. Tey skullu tryggja, at beitið rossini standa á, er nóg stórt og at ross, sum standa inni hava hampuliga stóra boks og sleppa út í eina girðing at røra seg hvønn dag, í minsta lagi 1 tíma um dagin. Ross skullu í minsta lagi sleppa út á beiti 2 mánaðar samanhangandi um summarið.
Ross, ið ikki sleppa út regluliga og/ella standa bundin á einum bási, eru undir líkamligari og sálarligari strongd og vanlíðan.
Beiti og girðingar skullu vera reinar og rúmligar.
Rossafjós skullu vera rein, rúmlig, ljós og hava góða luft og hitistig, ið samsvarar við hitan úti.


c: text/html

text:
Sending til minnis um Árna Jacobsen
Í Kelduvaðnum nú sunnukvøldið 14. januar kl. 20.00 á R7. Fm.102 og Fm.107, verður ein sending til minnis um vin og bróður okkara í Harranum, Árna Jacobsen kórleiðara hjá Betesdakórinum. Árni andaðist 20. desember 2017 bara 66 ára gamal.
Vit hoyra sangir sum Árni hevur yrkt og týtt, og brot úr taluni sum Steinbjørn O. Jacobsen helt við jarðarferðina 2. jóladag.
Kelduvaðið verður endursent hóskvøldið 18. januar kl. 21.00.
Lagt til rættis hevur Jóhan við Neyst. Upptøka og tøkni: Kári Kjelnæs.
Enn ein góð og viðkomandi sending frá Evangelisku Røddini á R7.

robotstxt: allowed

filter: keep


text:
Tróndur Fuglø hevur tikið myndina.
Fríggjakvøldið 2. november var aðalfundur hjá Unga Tjóðveldinum í Norðuroyggjum.
Á skránni var tónleikur frá Jákupi Bernhardi Brim Joensen og røður frá Rógva Jakobsen, formanni í Unga Tjóðveldinum í Norðuroyggjum og Bjørt Samuelsen, løgtingskvinnu. Umframt tað, skuldi nevndin veljast av nýggjum.
Fundurin var hildin í Miðstovu í Leikalund, og nakað av fólki var møtt upp - flest ung fólk, men eisini onkur tilkomin var komin at vísa sín stuðul.
Tá Unga Tjóðveldið í Norðuroyggjum varð stovnað fyri ári síðani, var Áron Sofus Vest valdur til formann, meðan Rógvi Jakobsen var varaformaður. Síðan Áron flutti uttanlands, hevur Rógvi virkað sum formaður. Á fundinum skuldi nýggjur formaður veljast. Rógvi Jakobsen og Ólavur Justesen, sum eisini hevur verið virkin í nevndini í UTN, bjóðaðu seg fram til forman. Rógvi Jakobsen vann formansvalið, og helt tí fram í formanssessinum hjá Unga Tjóðveldinum í Norðuroyggjum.
Til nevndina bjóðaðu Erland Sivertsen og Ólavur Justesen seg fram. Av tí at ongin kapping var um nevndarsessirnar, komu teir báðir í nevnd uttan val. Sostatt er nevndin í Unga Tjóðveldinum í Norðuroyggjum mannað við Rógva Jakobsen sum formanni umframt Ólavi Justesen og Erlandi Sivertsen.
Ólavur er næstformaður og skrivari, og Erland er kassameistari.
Á myndini eru frá vinstru: Ólavur Justesen, næstformaður og skrivari, Rógvi Jakobsen, formaður og Erland Sivertsen, kassameistari.
Unga Tjóðveldið hevur fingið fleiri søgur frá ungum, sum hava verið fyri órætti á arbeiðsmarknaðinum. Serliga tykist ein trupulleiki at vera væntandi ...
Hvørjar Føroyar? Grønar Føroyar! Føroyingar liva av og við okkara náttúru. Tað hevur stóran týdning, at vit seta umhvørvið og náttúruvernd høgt á d...
Í august í fjør var eg biðin um at skriva eina grein um javnstøðu í Føroyum. Í juni árið eftir sat eg í Brússell og tosaði um tað greinina, og um femi...
Seinastu vikurnar hava vit rópt hart og ótroyttiliga ímóti øllum ætlanum um oljuleiting. Vit hava rópt so hart, at Óli P. hevur teknað eina skemtimy...


text:
Føroyska flaggið verður kallað Merkið.
Merkið er føroyska flaggið. Merkið, tann 25. apríl 1940 varð viðurkent sum tjóðarmerki føroyinga av bretska hersetingarvaldinum. Flaggið er ein týðandi partur av tí føroyska samleikanum. Ítróttafólk bera við stoltleika Merkið á bringuni, tá ið tey umboða Føroyar. Merkið verður vundið á stong, tá ið føroysk skip koma í fremmanda havn. Og undir krígnum, tá ið okkara sjófólk sigldu vandasjógvar, veittraði Merkið í mastrartoppinum. Tann hvíti dúkurin við reyða krossinum og bláu rondini minnir okkum á søgu og mentan okkara. Samstundis er Merkið okkara tjóðarbúmerki, og hevur tí ein týðandi leiklut í bæði okkara samleika og samfelagi.
Fleiri tykkara minnast tíðina áðrenn Merkið varð viðurkent. Og tit minnast tað stríð, ið skuldi til, áðrenn føroyingar kundu savnast um Merkið. Eftir 21 ára stríð og harða mótstøðu móti tí, bæði úr Danmark og innanhýsis í Føroyum, varð Merkið viðurkent sum tjóðarmerki føroyinga í bardagaárunum.


text:
- Tíðindi, mentan og ítróttur
Fountainhúsið fekk sálarheilsuvirðisløn
Í grundgevingini stendur, at Fountainhúsið á fyrimyndarligan hátt hjálpir fólki við sálarligum trupulleikum og avbjóðingum at fáa ein innihaldsríkan gerandisdag, og at starvsfólkini hava eina sera jaliga og fevnandi medfer.
"Tey síggja tað stóra í hvørjum einstaka heldur enn at síggja forðingar", stendur millum annað í grundgevingini fyri at lata Fountainhúsinum sálarheilsuvriðislønina.
Tað er limirnir hjá Fountainhúsinum, sum hava instilla starvsfólkið har, og tað er Sinnisbati, sum læt virðislønina.
Sí eisini


text:
Orð og lag: Kajfinn Hammer
1. Hóast strongd í hesum heimi, her sum Satan ger sær dælt,
og her syndin hevur svikað manga sál og tikið alt;
ljóðar kortini ein kallan og eitt róp um verøld vítt:
Jesus kemur og skal broyta alt og alt skal gera nýtt!
Niðurlag: Maran ata-rópið ljóðar, Maran ata – Harri kom!
Til títt troytta hjarta ljóða hesi orð so undursom.
Ver til reiðar, sí, Hann kemur aftur hvørja løtu nú,
lat teg frelsa og íklæðast Lambsins dýra brúðarskrúð.
2. Hóast fráfall, líkasælu, læruvavstur bert tú sært,
ei ein vita vil av tí, ápostlar Harrans hava lært;
er ein trá í tínum hjarta og ein longsul tær í sál,
eg vil eina lýða Orðið uttan himpr og uttan drál.
3. Hóast stríð og mótgongd fram við fagnaði eg stevna kann,
Maran ata-rópið ljóðar, skjótt í skýnum kemur Hann.
Hóast øll mær venda bakið, stevni eg við skund á mál,
eldurin, sum Guð har birti brennur líka bjart í sál.
4. Bjóðað inn til Brúdleyp verður hvørjum vegamóti á,
Sína frelsu Jesus bjóðar hvørjum tí, sum fallin lá.
Blind og hølt í skundi koma, syndarar í sálarneyð,
á, hvør frøi har skal verða, tí at Jesus frelsti tey!
5. Aldri heimsins tóma lukka, aldri heimsins fáfongd kann
ríva úr Guðs hond ta sál, sum Hann útvaldi Sær og vann.
Skjótt skal frígjørd sál mín standa fyri Lambsins Trónu sæl,
prísandi Guðs Lambi: Tú mín Guð, ja, alt Tú gjørdi væl.


text:
Tænastulóg við málsviðgerðartrygd
21. august 2015
Sambandsflokkurin vil framvegis arbeiða fyri, at sosiala lóggáva okkara verður soleiðis skipað, at fólk við sjúku, breki ella hava serligar avbjóðingar, sum hava hjálp fyri neyðini, fáa stuðul og viðgerð, ið ikki stendur aftanfyri tí, sum fæst í hinum Norðanlondum.
Vit vilja stremba eftir at fáa eina tænastulóg, sum skal tryggja rættindi og skyldir hjá børnum, ungum og vaksnum. Dygdin í tænastuni skal vera á høgum støði. Tey, sum bera brek, skulu somuleiðis kenna seg sum ein part av samfelagnum, og tann sjúki skal fáa tað neyðugu viðgerðina og endurvenjingina, antin tað so er her heima ella í útlondum.
Vit vilja stremja eftir, at veitt verður ein samskipað heildartænasta. Hetta verður gjørt við, at ein samskipari, skal verða knýttur at borgaranum.
Vit skulu tryggja børnum og familjum við breki, sum partvís ella ikki eru á dagstovni, somu rættindi sum onnur børn á dagstovnaøkinum.
Vit skulu tryggja ungum við serligum avbjóðingum, eitt gott og innihaldsríkt lív, har tey skulu mennast, og byggjast skal á at vinna førleikar.
Persónlig brúkarastýrdur stuðul (PBA) skal setast i verk, t.v.s. at stuðulin er knýttur at persóninum. Hetta er við til at hjálpa viðkomandi at megna ein gerandisdag. Tað er borgarin sjálvur, sum raðfestir, alt eftir hvønn tørv viðkomandi hevur. Skipanin verður í løtuni royndarkoyrd, og sum skilst roynist hon sera væl.
Sambandsflokkurin hevur víst i verki, at vit hava hildið givin lyfti.
Rósa Samuelsen
Valevni Sambandsfloksins til løgtingsvalið
RN
Aftur


text:
Tjóðveldi vil hava lóg um náttúruvernd
Tjóðveldi hevur tí lagt fyri Løgtingið eina nýggja lóg, sum skal verða høvuðsamboðið at verja okkara ríku og fjølbroyttu náttúru.
Í mong ár, hevur verið bíðað eftir hesi lóggávuni, sum skal koma í staðin fyri gomlu lógina um náttúrufriðing, ið als ikki er tíðarhóskandi og sum ikki tryggjar munadygga vernd av náttúruni.
Høvuðsendamálið við nýggju lógini er at varðveita og verja margfeldni í náttúruni – djór, plantur, landssløg, áir, vøtn og sjóøki. Ein náttúrverndarætlan skal tryggja, at verndaratlit verða tikin í góðari tíð, og við nýggju lógini verður arbeiðið at verja náttúruna munandi virknari og meira framatrættað enn í dag.
Nýggja lógin áleggur landsstýrisfólkinum fjórða hvørt ár at leggja eina frágreiðing fyri Løgtingið, har týdningarmikil náttúruverndarviðurskifti verða lýst, eitt nú um hótt landsløg, djóra- og plantusløg, og dálkaði sjóøki og áir. Slík aðalorðaskifti fara uttan iva at skapa størri tilvitan um støðuna í náttúruni, og gera greitt, hvørji verndarátøk eru neyðug at raðfesta.
Bíða leingi
Longu í 1993 samtykti Løgtingið ST-sáttmálan um lívføðiligt margfeldni, og bant seg við hesum til at støðga afturgongdini av lívfrøðiligum margfeldni. Og í 2006 samtykti Løgtingið við stórum meiriluta, at heita á landsstýrið um at fylgja nevnda ST-sáttmála. Men, játtanin til arbeiðið at skráseta margfeldnið í føroysku náttúruni varð sama ár steðgað við teirri grundgeving, at nú fór ein náttúruverndarlóg, sum skipaði alt náttúruøkið, at koma.
Tað var táverandi Olju- og umhvørvismálaráðið, sum upprunaliga fór undir at smíða uppskotið til náttúruverndarlóg, og í 2007 sendi Innlendismálaráðið eitt lógaruppskot til hoyringar. Men, tað vann ongantíð vegin fram til Løgtingið. Uppskotið, sum Tjóðveldi nú hevur lagt fram, tekur støði í upprunauppskotinum frá Innlendismálaráðnum. Tó eru ein røð av broytingum gjørdar.
Eitt nú eru greinar, ið snúgva seg um at fyribyrgja dálking og misrøkt av náttúruni víðkaðar, eins og greinar eru gjørdar sum áseta, at ikki er loyvt ótálmað at flyta inn plantur og djór til landið. Eisini er ásett, at ferðafólk ikki uttan loyvi kunnu taka við sær steinar, blómur og annað virðismikið tilfar úr føroysku náttúruni.


text:
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.
Ábyrgdin at skipa fyri próvtøkum er veitt úr Mentamálaráðnum við delegatión.
Stjórin í Námi, Regin Marnersson, er eisini stjóri á Próvstovuni.
Miðnám, yrkisnám og maritimar útbúgvingar eru skipaðar við Helgu Foldbo sum fulltrúa.
Fólkaskúlin er skipaður við Óla Jákup Joensen sum fulltrúa.
NIS og NÚ er í løtuni skipað á Próvstovuni. Helga Foldbo hevur ábyrgdina vegna Mentamálaráðið. Væntandi verður hetta starvsøkið flutt á Námsvísundadeildina í 2016.
Á Próvstovuni eru fýra próvtøkufyrisitarar, ið hava høvuðsstarvsøki og ískoytisstarvsøki hvør.
Ása Hansen hevur breytaskipanina, munnligt (herundir FHS) sum høvuðsstarvsøki og breytaskipanina, skrivligt (herundir FHS); heilsuskúlan; bóndaskeið og yrkisnám sum ískoytisstarvsøki.
Fríða Sivertsen hevur fólkaskúlan, landsroyndina og bóndaskeið sum høvuðsstarvsøki og maritimu útbúgvingarnar sum ískoytisstarvsøki.
Gunnvør Poulsen hevur maritimu útbúgvingarnar og heilsuskúlan sum høvuðsstarvsøki og fólkaskúlan og landsroyndina sum ískoytisstarvsøki.
Marjon Poulsen hevur breytaskipana, skrivligt (herundir FHS) og yrkisnám sum høvuðsstarvsøki og hevur breytaskipanina, munnligt (herundir FHS) sum ískoytisstarvsøki.
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Vegna Føroya Skiftirætt verður ognin matr. nr. 14f, Rættargarður 3, 460 Norðskála við hesum lýst til sølu.Húsini eru bygd í 2007 og grundøkið er 529m2. Í ovari hæddini er gongd, wc og tvey kømur. Í miðhæddini eru inngongd, køkur, stova,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tann, sum gevur fyri at móttaka, hevur ikki givið.
Lucius Annaeus Seneca


text:
Seinast broytt:
Námsætlan sum Word-fíla:
1. Samleiki
Lærugreinin søla og tænasta er vinnubúskaparlig lærugrein, ið tekur støði í fyritøkuni og støðu hennara á marknaðinum, har hon virkar og ynskir at virka. Kjarnin í lærugreinini fevnir um keypsatferð, marknaðargreining, málbólkar, kundatænastu og kt-miðlar og -amboð. Lærugreinin snýr seg um marknaðarførslu, sølu og tænastu við atliti til nær- og fjarumhvørvi. Í lærugreinini verður støði fyrst og fremst tikið í heimliga marknaðinum og síðani altjóða marknaðinum. Søla og tænasta leggur dent á at geva innlit og førleikar í at nýta amboð og mannagongdir í sambandi við marknaðarførslu, har næmingurin mennir sínar færleikar at loysa uppgávur í sambandi við sølu, handil og marknaðarførslu.
2. Endamál
Endamálið við undirvísingini í sølu og tænastu er, at næmingurin
- mennist og gerst førur fyri at arbeiða við spurningum marknaðarførslu í vinnuligum høpi og í sambandi við aðrar lærugreinar í útbúgvingini
- megnar at greiða frá nær- og fjarumhvørvinum hjá fyritøkuni
- evnar at samskifta um spurningar í marknaðarførslu, bæði munnliga og skrivliga
- dugir at nýta hóskandi kt-amboð og hjálparmiðlar, og fær grundleggjandi vitan um keyp og sølu á internetinum
- dugir at nýta arbeiðshættir í marknaðarførslu, og at nýta hóskandi framsýningarhættir
- dugir at greiða og greina brúkaraviðurskifti
- dugir at greiða frá persónligari sølu og kundatænastu
- evnar at greiða frá gongdini innan sølu- og tænastugeiran
- evnar at greiða frá hugskotsgrundarlagnum undir fyritøkuni, hugskoti og aðalendamáli hennara og at hava kunnleika til hennara politikkir
- dugir at greiða frá, hvussu marknaðir verða segmenteraðir og málbólkar verða ávístir og valdir
- dugir at greiða frá kappingarviðurskiftum.
3. Stig og tímatal
Undirvísingin í sølu og tænastu á E stigi fevnir um 54 klokkutímar, ið svarar til 72 pultstímar, ella samanlagt tvær arbeiðsvikur.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku í kjarnaøkjunum og ískoytisøkjunum.
Kjarnaøki
Kjarnaøkini í sølu og tænastu á E stigi fevna um marknaðarførslu, nær- og fjarumhvørvið hjá fyritøkuni, innanhýsis viðurskifti hjá fyritøkuni, keypsatferð á brúkara- og virkismarknaði, kappingarviðurskifti og kappingarráðini. Arbeitt verður við vinnufaklig greiðsluevni fyri at fáa greiði á, hvussu marknaðarførsla og viðurskiftini kring sølu og tænastu verða gagnnýtt og framd í verki.
Ískoytisøki
Fyri at røkka fakligu málunum í sølu og tænastu er neyðugt, at næmingurin fær fakligt ískoytistilfar aftur at kjarnatilfarinum. Ískoytistilfarið skal dýpa og seta í frásjón kjarnatilfarið og vera við til at víðka sjónarringin hjá næminginum. Ískoytisøkið kann t.d. fevna um greinar, framløgur um virkir og virkisætlanir, vitjanir á virkjum, sjónvarpssendingar, upplýsingar frá heimasíðum v.m. Ískoytistilfarið skal eggja og kveika áhugan hjá næminginum at arbeiða við lærugreinini søla og tænasta.
5. Førleikamál
Í sølu og tænastu eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinunum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Næmingurin skal læra
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna støðið innan lærugreinina sølu og tænastu. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað nátturutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar.
Førleikin at skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lýsa, greina, viðgera, próvføra og meta um sølubúskaparlig evni í skrivligum uppgávum, frágreiðingum og ritgerðum.
Førleikin at lesa er at skyna á, greina, tulka og gagnnýta keldur, ið eru viðkomandi fyri at lýsa og viðgera evnini í lærugreinini. Keldurnar kunnu t.d. fevna um yrkisbókmentir, greinar, tíðarrit, hagtøl, alnótina og annað skrivligt tilfar.
Førleikin at rokna snýr seg um evnini at lesa og gera hagtøl og ritmyndir, at samanbera hagtøl, og at gera útrokningar í sambandi við prísásetingar og kostnaðarmetingar. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandisspurningar, umframt spurningar, ið eru av sølubúskaparligum slag. Undirvísingin í sølubúskapi hevur ein týðandi lut í hesi menning.
Førleikin at nýta tøknilig amboð er í lærugreinini sølu og tænastu at duga at nýta kunningartøkni, ið er ein fortreyt fyri øllum samskifti, herundir skrivligum tilfari og munnligum framløgum. At nýta talgild amboð fevnir eisini um, at leita eftir upplýsingum á alnótini, at vera keldukritiskur, at flokka og at greina upplýsingartilfar. At megna at nýta tøknilig amboð fevnir eisini um førleikarnar at gera tilfar til marknaðarførslu, og at kenna og virða etisku reglurnar, tá ið samskift verður við kunningartøkni.
At kanna
At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi. Næmingurin lærir so hvørt at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at síggja gagn og gleði í yrkis- og fagurbókmentum og til at fregnast um mentanarligar og samfelagsligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu sølubúskaparlig tiltøk og menningarvirksemi hevur verið við til at skapað samfelagið. Næmingurin skal læra, at tekstgerð er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið.
Fakligir førleikar
Marknarførsla
Næmingurin dugir
- at arbeiða við spurningum í marknaðarførslu í vinnuligum høpi og í sambandi við aðrar lærugreinar í útbúgvingini
- at samskifta um mál í marknaðarførslu, bæði munnliga og skrivliga
- at nýta arbeiðshættir í marknaðarførslu og at nýta ymiskar hættir til uppsetingar og framsetingar í sambandi við marknaðarførslu.
Nær- og fjarumhvørvið hjá fyritøkuni
Næmingurin dugir
- at greiða frá ítøkiligum viðurskiftum í nær- og fjarumhvørvinum hjá fyritøkum og meta um, hvussu broytingar í nær- og fjarumhvørvinum ávirka tørvin hjá fyritøkuni at tillaga seg.
Innanhýsis viðurskifti hjá fyritøkuni
Næmingurin dugir
- at greiða frá grundleggjandi hugskotum og aðalmálum, ið eru grundarlag undir virkseminum hjá fyritøkuni.
Keypsatferð á brúkara- og virkismarknaðinum
Næmingurin dugir
- at greiða frá og greina brúkaraviðurskifti
- at greiða frá persónligari sølu og kundatænastu
- at greiða frá gongdini innan sølu- og tænastugeiran
- at greiða frá, hvussu marknaðir verða greindir og skipaðir, hvussu funnið verður fram til málbólkar og hvussu teir verða valdir.
Kappingarviðurskiftir
Næmingurin dugir
- at lýsa kappingarstøðuna, m.a. við at savna inn upplýsingar um marknaðir og meta um hesar
- at greiða frá kappingarviðurskiftum.
Kappingarráðini
Næmingurin dugir
- at greiða frá marknaðarprísi og prísgerð
- at meta um kostnaðin á einføldum lýsingarátaki
- at fáa eina fatan av, at søluarbeiði er viðkomandi, tá ið vørur og tænastur verða seldar.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin skal skjalfestast.
Støðumet
Tá ið undirvísingin er lokin fær næmingurin støðumet, ið verður givið við støði í fakligu førleikamálunum í lærugreinini.
Eingin próvtøka verður hildin í sølu og tænastu á E stigi.
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Spurningar innan sølu og tænastu verða viðgjørdir út frá einum heildarsjónarmiði. Dentur verður lagdur á at arbeiða við hugsaðum dømum, sonevndum case.
Umframt at menna fakliga førleikan, skal undirvísingin vera við til at eggja til fakligt forvitni og stimbra hugin at læra meira um sølubúskaparlig viðurskifti.
Harafturat skal undirvísingin menna førleikan hjá næminginum at ogna sær viðkomandi vitan, at granska, at seta sær mál, at arbeiða sjálvstøðugt og í bólki, at arbeiða miðvíst og tíðaravmarkað, at samhugsa og brúka vitan í nýggjum høpi, at hugsa nýtt og verkseta, at hugsa djúpari og breiðari um ávís evni, umframt at taka á seg ábyrgd fyri egnari læring.
Arbeitt verður við spurningum og málum í marknaðarførslu á einstaklingsstigi, í virkishøpi og vinnugreinahøpi. Undirvísingin fevnir um greiningar og nýtslu av grundleggjandi fakligum háttalagi, ástøði og myndlum í arbeiðinum við veruligum fyritøkum ella veruleikakendum spurningum.
Arbeiðshættir
Undirvísingin verður løgd til rættis, so at talan verður um stigvøkstur í undirvísingini og fjøltáttaða nýtslu av arbeiðsháttum.
Undirvísingin verður løgd til rættis við skiftandi arbeiðsháttum, so at næmingarnir hava høvi at arbeiða sjálvstøðugt og í bólki. Teir ymisku arbeiðshættirnir skulu vera við til at gera næmingarnar førar fyri at greina og meta um spurningar og viðurskifti í sambandi við sølu og tænastu.
Undirvísingin tekur støði í viðkomandi og veruligum ella veruleikakendum fyritøkum og dømum, har dentur verður lagdur á at arbeiða við case.
Undirvísingin verður løgd til rættis, so at arbeitt verður við minst einari samanhangandi undirvísingargongd, ið tekur støði í einari fyritøku. Í hesari undirvísingargongdini arbeiða næmingarnir sjálvstøðugt við upplýsingum um marknaðarførsluna hjá fyritøkuni.
Skrivliga arbeiðið kann fevna um smærri uppgávur, sum lærarin ger viðmerkingar til. Skrivliga arbeiðið skal vera eitt natúrligt framhald av dagliga arbeiðinum við evnunum, ið eru nevnd frammanfyri, og er við til at hjálpa næmingunum at fáa eina størri fatan av spurningum, ið gera seg galdandi innan marknaðarførslu.
Tvørgreinaligt samstarv skal vera ein natúrligur partur av lærugreinini. Skilagott er at knýta aðrar virkisbúskaparligar lærugreinar at lærugreinini, so sum innovasjón og virkisbúskap. Eisini er skilagott at samstarva við lærugreinarnar enskt og føroyskt, m.a. um at greina og tulka lýsingar, og við lærugreinina kt um at nýta kunningartøkni.


text:
Kringvarpið byrjaði hendan 14. september við einari óvanliga hvassari, sarkastiskari, konstruktivari og beinraknari klummu.
Eg ivist ikki í, at tey eru nógv kring føroysku morgunmatarborðini, ið fingu kryddaran uppá tvørs í hálsin, tá klummuskrivarin loyvdi sær bæði at tosa um sex og kritisera okkara politikarar.
Men herfrá skal vera staðfest, at tað er eins neyðugt, at okkara politikarar taka seg saman, og halda uppat bara við at snakka um trupulleikarnar, sum tað er at vit føroyingar halda áfram at hava sex og fáa børn, tí annars verða vit avtoftaði.
So tit sum, um ena løtu fara at seta tykkum at grenja á Facebook, skriva lesarabrøv, ringja til Kringvarpsstjóran ella tað sum verrri er, hugsi tykkum einaferð eyka um. Seti tykkum hendan spurning, vera trupulleikin við minkandi barnatalinum loystur av, at politikarar staðfesta, tosa og práta um hann, og koma við útsagnum sum, vit mugu gerast meira kappingarfør.


text:
Orð og lag: Björn Afzelius
Týtt: Steintór Rasmussen
Var tað so, alt skuldi enda
Hetta tað sum lívið beyð
Menniskju sum hava elskað
Bróta niður bæði tvey
Somu hendur sum meg kíndu
Í mær ríva sár so djúp
Somu varrar ið meg kystu
Leypa á og spilla út
Hvussu beiskur kann eg verða
Tað eg segði er jú sagt
Hvussu harður kann eg verða
Hvat ger hjartað mítt so kalt
Hvussu skitið er tað dýpið
Har eg sjálvur fór útav
Og fekk hugsað slíkar tankar
Um hana eg helt so nógv av
Tað er svárt at koma gjøgnum
Við vinunum alt sama ger
Ei eg orki teir at síggja
Tað er ríkiligt sum er
Stundin kemur tá eg hoyri
Tíðin stendur ei í stað
Nýggir møguleikar bíða
Tað var skeivt eg fór avstað
Til mín kemur lívið aftur
So forbrent ja sum tað er
Men í kvøld eg bert kann sanna
Trist og einsom er mín verð


text:
Lestrarbyrjan á Søgu- og samfelagsdeildini
Í gjár møttu 25 nýggj søgu- og samfelagslesandi til teirra fyrsta arbeiðsdag í Jónas Broncks gøtu 25.
Dekanurin Hans Andrias Sølvará, bjóðaði vælkomin, og tey nýggju lesandi fingu at vita nærri um útbúgvingarnar á Søgu- og Samfelagsdeildini, og tey praktisku viðurskiftini kring hesar.
Hetta er fyrstu ferð nakrantíð at Søgu- og Samfelagsdeildin hevur tikið lesandi inn 2 ár á rað. Serliga áhugavert var tí, at nøkur av teimum "gomlu lesandi" (tvs frá 2. ári) kundi taka yvir, og fortelja um ymisk viðurskifti av týdningi fyri lesturin og um hvussu tey nú royna at skapa eitt veruligt lestrarumhvørvi. Ein partur av hesum var, at tey bjóðaðu teimum nýggju lesandi til lestrarprát á Café Natúr, har ókeypis the og kaffi var at fáa. Ein annar táttur er, at skipað verður fyri felags útferð 10. og 11. september, har farið verður til Skopunar.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Netbankin óvirkin náttina til mánadag19-10-2012
Tekniskar dagføringar hjá SDC hava við sær, at Netbankin verður óvirkin náttina til mánadagin 22 oktober 2012 í tíðarskeiðnum frá kl. 01.00 til 04.00
Góð ráð um gjaldskort03-10-2012
Tað er sera umráðandi at ansa væl eftir kortinum, kortnummarinum og ikki minst kotuni til kortið - serliga tá tú ferðast uttanlands
Nýggjar upplatingartíðir fyri sjálvtøkurnar02-10-2012
Sjálvtøkurnar hjá Eik hava nú opið stórt sæð alt samdøgrið
Ótrygt at brúka Internet Explorer 7, 8 og 918-09-2012
Dátueftirlitið mælir nú fólki fyribils frá at nýta Internet Explorer, tá ið tey brúka internetið
Kostnaður fyri virðisbrævagoymslu30-08-2012
Við virknaði frá 1. oktober 2012 verður árligi kostnaðurin fyri útlendsk partabrøv í virðisbrævagoymslu 0,20 prosent av kursvirðinum


text:
Eldri myndir
Hoyvíkar skúli á útferð
Fríggjadagin 17. juni 2016 vóru næmingarnir í 1. - 7. flokki og lærarar skúlans á útferð. Í allar fagrasta veðri møttu vit øll á Norðast Horni frá morgunstundini. Síðan varð gingið niðan til vindmyllulundina í Húsahaga, har vit steðgaðu á og ótu matpakkan. Síðan gekk leiðin fram við vindmyllunum, oman til vatnbyrgjingina í Villingardali og síðan heim aftur í Hoyvíkar skúla.
Afturkomin í Hoyvíkar skúla bleiv borðreitt við fronskum hotdog og sundkist, meðan tónleikurin rungaði úr hátalarunum Næmingar og lærarar skúlans hugnaðu sær óført í góðveðrinum.


text:
Enn er enn ikki eydnast at finna útav, hvør tað er, sum í fleiri minuttir stendur og stríðist við at fáa lívið av tí eina springaranum í drápinum í Streymnesi 11. september.
Róð hevur verið framundir, at myndirnar, serliga á tí eina filminum, sum Sea Shepherd legði út eftir drápið, kanska vóru manipuleraðar ella tilætlaðar onkusvegna.
Karl Johansen, sýslumaður í Klaksvík og ovasti myndugleiki í sambandi við drápið henda dagin, er eisini alt meira sannførdur um, at endamálið við myndunum einans hevur verið at skaða umdømi hjá Føroyum.
- Tað er ógvuliga nógv, sum undrar meg við hesum filminum, og eg ivist stórliga í, um tað er ein føroyingur, sum stendur har og stríðist við at fáa lívið av hasum springaranum, sigur Karl Johansen í samrøðu við dimma.fo í dag.
Umrøddi filmur sæst í hesi grein: Hetta er einki minni enn ein katastrofa
Karl Johansen (Savnsmynd: Norðlýsið)
Løgin atburður
Upptøkurnar eru gjørdar við neystini norðan fyri Streymnes, har nakrir fáir springar endaðu í grótinum.
- Eg haldi tað vera løgið, at kvinnan, sum skuldi dokumentera drápið, er farin oman millum neystini at taka upp. Tí tað var ikki har, sum sjálvt drápið gekk fyri seg. Tað var frá ósanum og í buktini norðureftir. Tað var eisini har, sum eg sjálvur og allir grindaformenninir vóru staddir. Onkrir hvalir endaðu í grótinum har norðuri við neystini, men tað eydnaðist bátunum at fáa teir flestu springarnar longur inn í buktina har høgligari var at drepa, greiðir Karl Johansen frá.
Ongin kennist við fólkini
Harvið leggur hann eisini upp til, at ætlanin við upptøkunum var at vísa nakað, ið einans kann skaða okkara umdømi og ikki vísa hvussu vit halda springarum til.
- Eg havi spurt nógv fólk í økinum - grindaformenn og onnur, men tað er ongin, sum kennist við fólkini, sum síggjast á filmsupptøkunum. Tað er undarligt.
- Mátin, sum persónurin uppførir seg er eisini sjáldsamur – beinleiðis óføroyskur. Eg havi ongantíð upplivað í grind, at onkur, sum ikki hevur havt amboð til at avlíva ein hval, soleiðis er hildin áfram við at skera í djórið í fleiri minuttir. Vanligt er, at tað kemur róp í beinanvegin, og kallað verður eftir hjálp frá onkrum, sum hevur betri amboð, at fáa lívið av hvalinum, sigur sýslumaðurin.
Í baksýni kann Karl Johansen gott iðra seg um, at eingir ábyrgdarpersónar vóru til staðar í økinum, har hesar upptøkurnar eru gjørdar.
Eiga at ansa betri eftir
Men hann staðfestir eisini, at myndugleikin í framtíðini helst eigur at ansa betri eftir hvat fer fram undir grindadrápi viðvíkjandi fotografering og stroyming.
- Í hesum føri vita vit, at tað var ein limur ella eitt umboð hjá felagsskapinum Sea Shepherd, sum tók upp, tí sum eg skilji, vóru myndirnar sendar beinleiðis á síðum hjá Sea Shepherd. Og vit vita jú hvussu hesin felagsskapurin arbeiðir...
Og harvið sipar sýslumaðurin til illgrunan um, at tað kanska ikki er óhugsandi, at tað er eitt umboð fyri felagsskapin, sum stendur og pínir handa neyðars springaran á filminum. Góðskan á myndunum er so vánalig, at tað ikki ber til at kenna persónarnar aftur. Tað er ikki vanligt, at Sea Shepherd sendir myndir av so vánaligum kvaliteti út. Tí eru tað nógv sum undra seg, og hugsa tankan um, at talan er um eina tilætlaða píning av djórinum við tí endamáli at skaða føroyskt umdømi í umheiminum.
Karl Johansen sigur, at kanningar í løtuni verða gjørdar fyri at finna útav, um ein manipulatión er farin fram í sambandi við framleiðsluna av hesum filminum. Hann ynskir tó ikki at koma nærri inn á hvat slag av kanningum, talan er um.
Les eisini: Bretskir miðlar vísa hvussu springarar "slátrast av læandi føroyskum fiskimonnum"
Les eisini: Eiga at umhugsa springaradráp
Les eisini: - Rakar ikki útlendingar um vit drepa springarar


text:
Í samband við, at tað er HM á skránni í Russlandi, hava vit her á heimasíðuni spurt nakrar persónar kring B68, sum hava eitt ella annað tilknýti til okkurt av londunum, sum eru við í HM nakrar spurningar, sum sjálvandi hava nakað við HM at gera.
Ein av teimum er 32 ára gamli spaniólin í B68, Pedro Tarancon Anton, sum hevur verið á Toftum hesi seinastu 2 árini. Á Toftum hevur Pedro eisini møtt kærleikanum, og á myndini síggjast eisini foreldrini hjá honum. Tey vóru her á vitjan fyrr í ár, tá dóttirin hjá Pedro og Juliu var doypt, har hon fekk vakra navnið Maribel.
Hesar spurningarnar niðanfyri settu vit Pedro
1. Hvørjar vónir hevur tú til Spania? – Eg vóni sjálvandi at Spania vinnur HM, ella minimum kemur til semifinaluna.
2. Hvør vinnur HM og hví? – Spania, tí eg dugi ikki at ímynda mær at nakað annað lið vinnur HM, tí vit hava sera góðar spælarar, sum gera tað møguligt at vinna.
3. Hvør verður tað størsta yvirraskilski, og hví? – Belgia, tí at teir hava ein sera góðan hóp, so kanska tað fer at ganga betri hjá teimum hesaferð.
4. Hvør verður tað størsta vónbrotið, og hví? – Argentina, tí at liðið spælir ikki væl saman og tí teir kláraðu AKKURÁT at kvalifisera seg til HM.
5. Hvør er besti leikari undir HM, og hví? – Neymar, tí hann er ótrúliga góður, liðið hjá honum er sera gott og hann er hungrar eftir at vinna okkum stórt!
6. Hvør verður HM toppskjútti, og hví? – Griezman, tí hann hevur góðar leikarar við síðurnar av sær, Mbappe og Dembele og aftanfyri seg, Pogba. Saman spæla teir sera væl!
7. Hvør leikari fær sítt veruliga gjøgnumbrot? – Marcos Asensio(Spania)
Vit takka Pedro fyri at hann vildi svara uppá spurningarnar, og ynskja honum og Spania góða eydnu í HM. Spania leikar annars sína fyrsta dyst í kvøld, har europameistararnir úr Portugal taka ímóti.
Koyr á B68


text:
TÓRSHAVN - FØROYAR
Tórshavn ella Havnin er høvuðsstaður í Føroyum og nógv størsti býurin, hóast hann ivaleyst er ein av heimsins minstu høvuðsstøðum. Í meira enn 1.000 ár hevur Tórshavn verið miðdepil landsins. Men ikki fyrr enn í 1866 varð Tórshavn formliga viðurkendur sum sjálvstýrandi eind, sum veruligur høvuðsstaður. Havnin er ein nútímans, virkin býur við handli, ídnaði og fyrisiting, við skúlum og fjølbroyttum valmøguleikum til víðari útbúgving, við ítrótti og einum blómandi mentanarlívi.
Hon er við tvær smáar vágir: Vestaru vág og Eystaru Vág, sum Tinganes gongur út millum. Havnin er vaksin nógv í seinnu tíðini. Eins og í nógvum øðrum nútímans stórbýum eru nógv av frítíðartilboð, og møguleikarnir at fáa arbeiði ella at nema útbúgving eru betri í Havn enn á bygd. Havnarøkið hevur stóran týdning. Her kemur fiskur upp á land, og mesti farmurin og flestu ferðafólkini koma og fara um Havnina. Árliga koma og fara 3.400 skip um Tórshavnar havn, og 680.000 tons fara um bryggjukantin.
Vinnuvegir
Havnin hevur nógv skip og nógv tann størsta handil í Føroyum. Har er t.d. stór skipasmiðja, sum teir byggja nógv skip á, bæði úr stáli og viði, og har eru stór fiskavirkihús. Havnin er brimpláss, hon liggur opin fyri havalduni, men har er so góður brimgarður gjørdur, at tað er lendandi í næstan øllum veðri. Higar koma eisini ferðafólk úr útheimi til Føroya, og meginparturin av øllum farmi, og vestan fyri er fiskivinnuhavn og hugnalig smábátahavn. Til Havnar kemur nógv fólk ferðandi úr útlondum og úr øllum bygdum í Føroyum. Nógv før sigla í fastari innanoyggja ferðasigling til Havnar - úr Suðuroy og oyggjunum sunnanfyri, úr Vágum og úr Norðoyggjum, av Skálafirði og úr Sundalagnum.
Landafrøði
Tórshavn liggur mitt í landinum. Á gamla tingstaðnum, Tinganesi, hevur landsins stjórn, landsstýrið, sæti. Hetta er nesið, sum býtir sjálva havnina sundur. Eystan fyri er havnin fyri ferðafólk og farm. Á Stansatanga, sum fyrr var nevndur Stanganes, bygdi Magnus Heinason ein skansa til at verja Havnina fyri ófriðaskipum. Húsini og virkini hava, serliga aftan á Seinna heimskríggið verið í ringum standi, men nú er bøtt um tey, so skansin er í dag eitt søguligt prýðiligt minni.
Í Havn er alt, sum einum stórbýi hoyrir til. Bæði til arbeiði, frítíð og persónliga røkt og menning. Her eru dagstovnar, skúlar, ítróttarøki, heilsuverk við sjúkrahúsi, og øðrum viðgerðamøguleikum, tilhald til eldri fólk, eins og fleiri ellis- og røktarheim og sambýli eisini eru í býnum. Stór hús eru til dømis tey gomlu amtmanshúsini, Føroya Fólkaháskúli, landssjúkrahúsið, Hotel Hafnia, Hotel Føroyar, telefonhúsið, kommunuskúlin, Bacalao, SMS, v.f. Í Tórshavn búgva sorenskrivari, ríkisumboðsmaður, Føroya landslækni, politimeistari og Føroya biskupur, har er eisini bæði fornminnissavnið, landsbókasavnið og landssjúkrahúsið. Í Tórshavn er hægstu skúlar í Føroyum - handilsskúli, fólkaháskúli, tekniskur skúli, sjómansskúli og læraraskúli. Har eru breiðar beinar gøtur, prúð hús og vakrir urtagarðar, og har er ein stór viðalund. Í viðalundini stendur ein prýðilig standmynd til minni um føroyskar sjómenn, sum gingu burtur undir 2. heimskrígnum.
Í miðstaðarøkinum eru fleiri kommunusamanleggingar farnar fram seinastu umleið tjúgu árini. Síðan 1974 er kommunan økt munandi við kommunusamanleggingunum við Kaldbak, Hoyvík, Argir, Nólsoy, Hest og Kollafjørð. Hetta hevur givið høvuðsstaðarkommununi størri møguleikar at menna byggimøguleikar og virksemi annars, og við tí alt størri fólkagrundarlagnum, sum nú er umleið 19.300 fólk, eisini størri møguleikar at átaka sær ymiskar uppgávur, sum almennu Føroyar áður hava røkt.
Minsti høvuðsstaður í Norðurlondum er Havnin.
Søga
Í Føroyingasøgu kunnu vit lesa, at í Tórshavn hevur líka frá gamlari tíð verið tingstaður hjá føroyingum. Tá komu Føroya bøndur við stórum fylgi til tinga í Tórshavn. Úti í Tinganesi settu teir búðir sínar upp, og har vóru tær standandi, so leingi sum tingið vardi. Longu í landnámstíðini gjørdist Havnin ein savnandi miðdepil, har føroyingar hittust. Eftir tátíðarmáti var tað eitt fátæksligt pláss, við kargari jørð og nógvum mjørka, ongum rekaviði og ongum fuglabjørgum, og haruframt trupult at verja móti álopum. Eisini vóru lendingarviðurskiftini vánalig, sjálvt eftir føroyskum mátistokki, og var Havnin tískil ikki egnað sum niðursetupláss. Men sum miðdepil varð hon vælegnað, og her hittust føroyingar - til avgerð av trætum, til rættargongd og til tingsetur. Og her varð avgerðin tikin ár 999, at føroyingar skuldu taka við kristnari trúgv. Í tilknýti til tær árligu tingseturnar vaks upp ein marknaður og Tórshavn gjørdist eitt fast handilspláss. Saman við tingsetunum kom eisini handilsskapur og Tórshavn gjørdist handilsstaður og miðstøð føroyinga.
Tá Føroyar komu undir Noreg og seinni undir Danmark, kom einahandilin og við honum embætismenninir. Hesir búsettust í Havnini og bygdu teir skansar fyri at verja handilsvørurnar. Tað nógva virksemið í Havnini fekk nógv fátækrafólk av bygd at flyta til Havnar, tí har kundu tey vinna sær til lívsins uppihald við handilin, við at byggja skansa ella sum soldátar.
Longu undir einahandlinum fekk Niels Ryberg loyvi at seta á stovn ein transithandil í Vágsbotni. Við hesum byrjaði nýggj tíð, og eitt nýtt handverk kemur fram. Fólk lærir seg at salta sild og at turka klippfisk. Um somu tíð verða rundan um Havnina stykkjaðar út traðir og latnar Havnafólki til traðarbrúk.
Við nýggju donsku grundlógini í 1849 varð nýggj fyrisiting skipað við amtum og kommunum í danska ríkinum, og tann 16. februar 1866 kom lóg um Thorshavns kommunale Forfatning. Tá gjørdist Tórshavn serstøk kommuna, ið umfataði staðin sjálvan og garðarnar uttanfyri, Húsagarður og Álaker við tí, ið til teir hoyrdu. Til at stýra kommununi skuldu veljast 5 borgarar í borgaraumboðið, Borgerrepræsentationen, sum tað kallaðist. Hesir fimm skuldu stýra saman við landsins fúta, sum varð fastur limur í stýrinum.
Føroya Landsstýri hevur sæti í Tinganesi.
Á nesinum og uttan um Eystaruvág var so búsetingin. Fólkatalið fór at vaksa, og var komið upp á 850, tá ið einahandilin var avtikin og fríhandil settur á stovn í 1856. Byrjanin til tann føroyska fiskiflotan varð løgd, tá Trappubrøðurnir úr Havn keypa sluppina Fox. Men orsaka av teimum vánaligu havnaviðurskiftunum í Tórshavn, mentist tann nýggja vinnan skjótari úti á bygdunum. Tað var eyðsæð, at neyðugt var at bøta um havnaviðurskiftini, og í 1927 var Tórshavnar Havn ein veruleiki.
Havnin gjørdist keypstaður tann 1. januar 1909 og býurin er í støðugari menning.
Havnin er sjálvur landsins landafrøðiligi miðdepil, og her er landsins tingstaður, sum hann hevur verið í meira enn 1.000 ár.
Wikipedia


text:
Vit hoyra Brynleif Steinberg, Norðdepil, m.a. fortelja frá leiðslu ráðstevnuni, sum hann saman við øðrum hevur verið á í Los Angeles í USA. Eisini um aðrar upplivingar, eitt nú um Creation- og Nóas-ark museumini, ið vórðu vitjaði. Arbeitt verður við at fáa onkran av bíbliu lærarunum á stevnuni, at koma til Føroyar at undirvísa seinni í ár. Hoyr Brynleif siga frá hesum og øðrum, so sum um uppvøkstur, yrkisleið, onkran túr við Juvel II v.m.
Vertur: Eivinn Bringsberg.
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Navn:
Laila Mikkelsen
Stutt lýsing um Lailu:
Laila Mikkelsen er uppvaksin í Klaksvík. Útbúgvin Designteknolog fra Teko, Herning. Bachelor í retail management fra Via University, Aarhus.
Er búsitandi í Hedensted við sjeikinum Claus og soninum Ádam. Starvast til dagligt hja Eimskip A/S í Aarhus.
Les 1. part, 2. part, 3. part, 4. part
5.part, 6.part, 7.part, 8.part, 9.part, 10 part & 11. part her.
Eftir at Claus hevði verið á knæ, vóru nógvir tankar ið skuldu niður á papír. Eitt tað fyrsta ið vit gjørdu var sjálvandi at melda okkum inná brúðarkalendarin hjá Brúdleyp.fo. Skjótt aftaná hevði eg dámt nærum allar síður um brúðleyp, bæði á Facebook og Instagram. Og er man bara eitt sindur sum eg, so hevur man eisini lagt til merkis, at allar síðurnar hava hesu fantastisku flottu cheesy forlovilsi myndirnar. Pør, ið síggja eitt nummar for forelskaði út, alt er ljósareytt og akkurát til at blíva øvundsjúkur av teirra lukku og vakurleika. #Aard
Og sjálvt um hetta slett ikki eru vit, ynksti eg hóast alt, at vera handan vakra klæna komandi brúðurin ið er soooo forelska, at man merkir kærleiks vibes úr skerminum.
Les víðari niðanfyri lýsingina
At Ádam var við, var heldur ikki ein forðing yvirhøvir, hann kom sjálvandi eisini á nakrar myndir. Og sjálvandi! Sjálvt um hann var ein mega roksibobb og fjákutur, vóru myndirnar av honum bara tær flottastu. #MammusaModell
Vit halda sjálvi, at hetta er mega cheesy og vanliga hevði hetta slett ikki verið vit. Men umstøðurnar bjóðaðu okkum hetta, og sigur man ikki nei til ein so stóran møguleika. Tá vit so sóu myndirnar fyri fyrstu ferð dugdi vit at síggja, at vit faktisk kunnu síggja fitt, forelskaði og droymandi út, hóast alt. Eg blívi eitt sindur forelskað í okkum #Cheesy
Alt í alt eru vit sera ja-lig um hvussu alt gekk fyri seg, og gleða vit okkum til 2. Juni tá tey skullu taka myndir av okkum til brúðardagin.
Deil hesa grein


text:
Í 1787 tóku bretar hetta landøkið og stovnaðu eitt ríki, ið varð ætlað leyslatnum afrikonskum trælum. Soleiðis fekk høvuðsstaðurin, Freetown, navn sítt. Enn eru nakrir eftirkomarar eftir hesar trælir; teir verða nevndir kreólar. Fjølmentastu fólkasløgini eru mendafólkið fyri sunnan og temnafólkið fyri norðan. Seinastu árini hevur stríð ímillum ættarbólkar elvt til borgarakríggj. Sierra Leona er av fátækastu londum í heiminum, og tríggir fjórðingar av fólkinum liva av landbúnaði.
Týdningarmesta útflutningsgrøðin eru kakao, kaffi, nøtir og pálmakjarnar (fræ, ið olja verður vunnin burturúr). Høvuðsgrøði er rís, sum verður dyrkað í áardølunum. Fjallarís verður dyrkað í dalslíðunum, og mýrirís í dølunum, sum standa undir í vatni í regntíðini. Roynt hevur verið at vaksið og ment rísgróðurin - til dømis við at fella skógin í mangrovumýrunum og leggja lendið inn til rísmarkir.
Nógvu steinsløgini í jørðini í Sierra Leona hava gjørt námsvinnu til týðandi vinnu, og teir útvinna eina mest av diamantum. Mekanisk amboð verða nýtt til útvinningina, men gimsteinarnir verða eisini høgdir úr klettunum við hond og skolaðir fram í áunum. Onnur steinsløg til útflutnings eru jarnmálmur, bauxit (sum aluminium verður gjørt úr) og rutile (sum titanium verður gjørt úr).
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Freetown
Vídd: 71.740 km2
Fólkatal: 5.132.138
Alment mál: enskt
Átrúnaður: afrikanskir átrúnaðir 60% islam 30% kristindómur 10%
Stýrislag: lýðveldi við grundlóg


text:
Tað var lagt upp til satt oddabrak við Djúpumýru í kvøld, tá KÍ tók móti HB. Ein stór áskoðarafjøld var savnað kring Djúpumýru, og tey ið møtt vóru fingu ein inntensan og javnan oddadyst, har HB at enda var omaná og harvið økti um frastøðuna í oddinum.
HB byrjaði væl á, og oddaliðið eydnaðist við at legja trýst á KÍ-verjuna í fleiri støðum. KÍ hevði tó bóltin í HB-málinum í 5.minutti, men dømt varð fyri rangstøðu móti Boris Dosljak. KÍ kom skjótt betri inn í dystin, og dysturin bylgjaði aftur og fram. HB hevði nakrar vandamiklar støður, millum annað kom Adrian R. Justinusen næstan til frítt skot, men hvørja ferð fekk KÍ ruddað burtur í seinastu løtu. Í 26.minutti datt bólturin til Steinbjørn Olsen, ið royndi seg miðskeiðis í brotsteiginum, men skotið sníkti seg framvið stólpanum. Tað var ógvuliga inntenst og leikarar løgdu sera nógv fyri í nærdystunum. Tá liðini fóru til hálvleiks var málleyst.
Tað hendi ikki nógv fyrstu løtuna av 2.hálvleiki, men tíggju minuttir inn í hálvleikin legði HB seg á odda. Grétar Gunnarson fekk fatur á bóltinum, rak við honum og sendi hann út til Adrian. Hann bjóðaði av, kom til baklinjuna og legði innfyri málið. Eftir eitt sindur av ping-pong endaði bólturin hjá Ara Mohr Olsen, og hann setti bóltin í málið.
KÍ royndi at svara aftur, og stutt eftir tíman sendi innskifti Jóannes Bjartalíð bóltin væl í dýbdina til Páll Klettskarð. Áleyaparin gjørdist púra fríur við Teiti Gestsson, men skotið við vinstrabeininum fór framvið. Klaksvíkingar søkti at, men HB svaraði aftur, og tjúgu minuttir fyri tíð rakti Tróndur Jensen tvørtræðið við góðum skotið av brotsteigarmarkinum, eftir at málskjúttin fór til stroks og legði væl útfrá. HB var eina løtu nærri við at økja, enn KÍ var at javna, og vælskipaða og hartarbeiðandi HB-liðið helt KÍ frá møguleikum.
Ímóti endanum legði KÍ eitt tungt trýst, har stórbjarging frá Teiti Gestssyni og stongin helt heimaliðnum burtur. Fyrst skeyt Jóannes Bjartalíð, ið var eyðsýndur tá hann kom inn, eitt frálíkt fríspark, men Teitur fekk hondina á bóltin. Við seinastu nerting hjá KÍ var sera nær við, at Semir Hadzibulic javnaði, men stútarin hjá serbanum rakti stongina.
Við sigrinum er HB aftur fimm stig á odda í Betri-deildini, og hetta er ein av teimum betru og søtari sigrunum hjá oddaliðnum.
Í Gundadali endaði tað við 2-2 javnleiki, tá EB/Streymur vitjaði B36. Liðið hjá Jákupi á Borg sá leingi út til at taka øll trý stigini, men gamli málrevurin, Arnbjørn Hansen sló til í yvirtíðini, so at B36 aftur misti týðandi stig í stríðnum um evropeiskt pláss.
17.umfar
KÍ - HB 0-1(0-0)
55.min 0-1: Ari Mohr Olsen
B36 - EB/Streymur 2-2(1-1)
0-1 Andras Olsen
1-1 Kaimar Saag
2-1 Benjamin Heinesen
2-2 Arnbjørn Hansen
HB vann í tøttum oddadysti
HB hevur framvegis ikki mist stig uttanfyri Gundadal; í kvøld vann HB umráðandi og góðan 1-0 sigur við Djúpumýru.
Tað var inntenst og spenanndi í Klaksvík, tá HB streyk avstað við sigrinum(Mynd: Sverri Egholm)
Tað var lagt upp til satt oddabrak við Djúpumýru í kvøld, tá KÍ tók móti HB. Ein stór áskoðarafjøld var savnað kring Djúpumýru, og tey ið møtt vóru fingu ein inntensan og javnan oddadyst, har HB at enda var omaná og harvið økti um frastøðuna í oddinum.


text:
Det Ferösche Compagnie við nýggjum leiki: Operation Valentine
Føroyski sjónleikarabólkurin Det Ferösche Compagnie (DFC) fer í summar undir eina nýggja forkunnuga sjónleikara-verkætlan í Sjónleikarhúsinum í Havn.
Krígsárini 1940-45 undir lupp.
Allur heimurin broyttist undir II. veraldarbardaga og okkara lítlu oyggjar í norðuratlantshavi sluppu heldur ikki óskalaðar. 13. apríl í ár vóru 75 ár liðin, síðani bretsku hermenninir stiðju fótin á land í Føroyum. Operation Valentine, sum bretska hersetingin kallaðist, setti mong, mong spor í føroysku tilvitskuna og samleikan, bæði mentanarliga, hugsjónarliga, tjóðskaparliga, kensluliga og eisini og ikki minst á kærleiks-víðvøllinum.
Ongantíð áður hevur hetta so týðandi tíðarskeið fingið leiklistarliga viðgerð – uttan sjálvsagt skemtiligu scenurnar í Havnarmyndum í 80’unum við Kára Petersen sum herovasta og munnu fleiri enn minnast replikkina ”Eggs for choclate”. Nú fer DFC at varpa ljós á Operation Valentine og kunnu vit longu byrja at gleða okkum. DFC hevur leitað sær heimildafólk, sum enn liva og sum hava greitt frá upplivingum sínum frá krígsárunum. Hesar samrøður og hetta drúgva kanningararbeiði hevur sett nógvar nýggjar spurningar fram um hetta so týðandi tíðarskeið í føroyskari søgu.
Nú er bólkurin farin inn í arbeiðsrúmið og sum altíð hjá DFC verður arbeitt við tilfarinum í einum kollektivum skapanar-anda, har hvør einstakur lutur, hvørt tað eru tónar, tekstur, ljós, ljóð, leikur, pallur fáa somu tyngd. Hesa ferð hevur DFC fingið íslendska leikstjóran Egill Pállson at seta leikin saman í eini vallaragongd, har áskoðarin fer eina ógloymandi ferð aftur í tíð inn í Sjónleikarhúsið í Havn, sum nettupp hevði ein serstakliga týðandi leiklut í hesi herseting.
Við leikum so sum En Rejse Udi Ferøe, (2011) Woyzeck<3Marie (2013) umframt Regn (2012-13) hevur DFC víst á nýggjar og ótráddar leiðir í føroyskari leiklist. Við eini visuellari, kropsligari, sansandi tilgongd hevur bólkurin víst sjáldsamt dirvið, hegni og listarligt flog, sum áskoðarar ikki bert her heima hava notið, men eisini uttan fyri landoddarnar hevur DFC hugtikið.
Við Operation Valentine verður heilt víst nakað heilt serligt í væntu hjá føroysku áskoðarunum.
Tíðarskeið: 21. august til 6. september 2015
Stað: Sjónleikarhúsið í Havn
Aldursmark: 16 ár+
Det Ferösche Compagnie eru Kjartan Hansen, Kristina Sørensen Ougaard, Jens L. Thomsen, Kirsten Helgadóttir og umframt Egill Pállsson er í hesu verkætlan ljóssniðgevin Sonja Lea úr Danmark við og Gunnvá Zachariasen, sum er samskipari.
Vilja tit fáa eitt lítið prát við limirnar í DFC ber til at fanga tey í Norðurlandahúsinum, har tey arbeiða nú um dagarnar fram til 16. juli.
Kjartan Hansen hevur tlf. 509060 og Kristina Sørensen hevur tlf. 512826.


text:
Suđuroyggin skal doyggja út
Herfyri løgdu kommunurnar í Suðuroynni eina ætlan við tilmælum fyri bjarging av Suđuroynni, fram fyri politiska myndugleikanum til støðutakan. Og politiski viljin er góður.
Fyrsta útmeldingin frá politiska myndugleikanum var, at Bakkafrost skal hava øll aliloyvir ì Suðuroynni, og støða skal takast til spurningin viđ eldraøkinum, sum m.a. rakar misvísandi fyri summar smærri kommunur í Suðuroynni.
Fleiri útmeldingar eru komnar, har politikarar norđanfyri og onnur ynskja okkum og Suðuroynna har sum piparið grør.
Tey eru klár at verja miðstaðarøkið. Líka sum, fylgið nú trop og verjið miðstarøkið fyri ein og hvønn prís.
Minnir kanska eitt sindur um verjustøðuna hjá Hitler Jugend á sinni. Har eitt av slagorðunum var klár fyri "Das Vaterland". Burtursæð frá, at framgangsmátin er sjálvsagt øðrvísi.
Fyrstur at melda út um avgerðina hjá viljasterka landsstýrinum um aliloyvini og eldraøkið í Suðuroynni var Tobbi. Men hinvegin - Tobbi úttalaði seg reint politiskt.
Nú vil ein annar almennur persónur eisini vera við í kjakinum og við at niđurgera alla Suðuroynna, og vil heldur búgva í Danmark enn í Suđuroynni.
Hesin er Jógvan Philbrow, formađur í Føroya Pedagogfelag. Hann sigur m.a "limir í felagnum hava boðað frá, at um útbúgvingin verður løgd í Suðuroynni, loysir tað seg eins væl hjá teimum at fara av landinum at lesa."
Sera lágt, at ein fakfelagsformađur niđurger eina heila oyggj av einari politiskari staðseting av komandi Hjálparfólkaskúlanum. Sum løgmađur hevur meldað út skal vera í Suðuroynni. Har framvegis umleið 10 % av okkara fólki býr.
Øll vita, at Suðuroyggin er sera hart rakt av arbeiðsloysi, minkandi fólkatali og fjarstøðan til meginøkið er stór o.s.fr. Her vilja landsins myndugleikar vísa í verki, at ein útjavning má til, fyri at Suðuroyggin ikki skal doyggja heilt út.
Fakfelagsformađurin hjá Pedagogfelagnum gloymir at nevna, at í Vági ganga 18 pedagognæmingar á Fjarlestradeplinum, sum verða lidnir um 1 ár, og tey koma úr øllum landinum.
Sama er galdandi viđ Heilsuskúlanum í Suðuroy, har næmingar koma úr øllum Føroyum. Felags fyri hesar næmingar er, at útmeldingar viđ at lesa í Suđuroynni eru góðar.
Eg eri so avgjørt ikki samdur, og ikki er tađ serligani umhugsað av formanninum hjá Føroya Pedagogfelag at spæla politikara við at útmelda og niðurgera plaseringina av komandi Hjálparfólkaskúlanum ì Suđuroynni.
Hinvegin er tað ein politiskt avgerð, hvussu raðfest verður. Meini avgjørt, at ein fakfelagsformađur, skal halda seg til fakta og fakfelagsarbeiđi. Ikki til politikk - hvar ein skúli skal vera í landinum.
At Føroya Pedagogfelag ikki er hoyrt, er ein onnur søga. Har rammur um fakligt innihald kunnu takast upp.
Hinvegin er einki í vegin fyri at næmingar á komandi Hjálparfólkaskúlanum kunnu koma til miðstarøkið í starsvenjing, um pláss ikki er fyri tí Suðuroynni. So fær miðstaðarøkið jú okkurt meira av landsins ágóða.
Til ber at lesa um tađ megnar arbeiðið sum kommunurnar ì Suðuroynni hava lagt fyri politiska myndugleikanum her: http://vagur.fo/?p=7641
Levi Mørk, býráðslimur fyri Javnađarflokkin í Vági
« aftur


text:
Ingi Samuelsen
22.08.2016 - 15:24
Við gullheiðursmerkinum, sum danska hondbóltslandsliðið við monnum vann á síðsta degnum á olympisku leikunum í Rio, fór Danmark fram um Svøríki í kappingini um at vera besta Norðurland á olympisku leikunum.
Danmark fekk 15 heiðursmerki tilsamans, og hetta er munandi betri enn seinastu leikirnir.
Heiðursmerkini fullu soleiðis:
Gull:
Pernille Blume: 50 metra frísvimjing
Hondbóltsliðið við monnum
Silvur:
Jakob Fuglsang; Súkkling á landavegi
Fýramannafarið, lættvekt, rógving
Mark O. Madsen: Griksk-rómversk glíming, 75 kg
Emma Jørgensen: Kajakk 500 metra sprint
Christina Pedersen og Kamilla Rytter Juhl: Badminton, tvímansleikur
Sara Slott Petersen: 400 metra rimarenning
Bronsa:
Hedvig Rasmussen og Anne Andersen: Tvímansrógving
Mansliðið í breytsúkkling: Kappsúkkling fyri lið
Kvinnuliðið í 4 ferðir 100 metra blandaðari svimjing
Lasse Normann Hansen: Breytsúkkling, omnium
Anne-Marie Rindom: Sigling, laser
Jena Hansen og Katja Steen Salskov-Iversen: Sigling 49er
Viktor Axelsen: Badminton, einmansleikur
Svøríki fekk 11 heiðursmerki tilsamans. Tey fullu soleiðis:
Gull:
Sarah Sjöström: 100 metra firvaldssvimjing
Jenny Rissveds: Fjallasúkkling
Silvur:
Emma Johansson: Súkkling á landavegi
Sarah Sjöström: 200 metra frísvimjing
Marcus Svensson: Skjóting, skeet
Henrik Stenson: Golf
Peder Fredricson: Lop á rossi
Kvinnuliðið í fótbólti
Bronsa:
Sarah Sjöström: 100 metra frísvimjing
Anna Jenny Fransson: Glíming 69 kilo
Sofia Magdalena Mattsson: Glíming 53 kilo
Noreg fekk fýra heiðursmerki, allar úr bronsu:
Kjetil Borch og Olaf Tufte: Rógving, dupultsculler
Kristoffer Brun og Are Strandli: Rógving, lættvekt dupultsculler
Stig-Andre Berge: Grikst-rómversk glíming, 59 kilo
Kvinnulandsliðið í hondbólti
Finnland fekk eitt bronsuheiðursmerki:
Mira Potkonen: Nevaleikur, 57-60 kilo
Sarah Sjöström vann trý heiðursmerki til Svøríki, eina av hvørjum slag
Glímarin Stig-Andre Berge vann bronsu til Noregs
Mira Potkonen vann einasta heiðursmerki til Finnlands


text:
18. oktober 2016
Eldrasamkoma verðurí Betesda fríggjadagin kl. 15-17
┴ Eldrasamkomuni Ý Beteda frÝggjadagin 21. oktober kl. 15 fara tr˙boararnir Sonni Poulsen og versonur hansara Simon Flanagan, sum Ý l°tuni undirvÝsa ß NTM bÝbliusk˙lanum Ý North Cotes Ý Bretlandi, at greia frß.
Eisini fer Maria ß Lakjuni, sum j˙st hevur ˙tgivi fl°gu, at syngja og pßpi hennara Eyun fer at hava fylgispŠli.
Plßss verur eisini fyri felagssangi, hugnaprßti og einum drekkamunni vi onkrum s°tum aftur vi.
ěll eru vŠlkomin!


text:
Alheimslig dálking endar í føroyskari bróstamjólk
Seinastu 100 árini er heimurin broyttur nógv. Kemikalii, sum fyrr vóru so at siga ókend, verða nú nýtt til øll møgulig endamál. Summi av hesum evnunum eru ikki heilt vandaleys og kunnu hava keðiligar fylgjur.
Les greinina Alheimslig dálking endar í føroyskari bróstamjólk, sum Helga Bára Mohr Vang skrivaði í Sosialinum 24. apríl 2009 (pdf-fílur, 1.15 kb).
Hetta er fyrsta greinin í eini greinarøð av 10 um populervísindalig evni, sum lívfrøðilesandi á Fróðskaparsetrinum og onnur sum fylgja skeiðnum hava skrivað, sum partur av bachelorútbúgving á Náttúruvísindadeildini. Hinar greinarnar verða prentaðar í Vikuskiftis Sosialinum komandi 9 fríggjakvøldini.
PCB_Modurmjolk.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tað gjørdist Helena Dahl Thomsen og ryssan Elska ið gjørdist stóru vinnaranir tá árliga Dixie Cup kappingin hjá Føroya Ríðingarfelag var hildin í dag. Tær báðar gjørdi ikki mætari enn at vinna allar kappingargreinar hjá teimum ungu. Greinanar eru Lop, Tunnurace og skemtikapping. Fyri hetta fingu tey bæði stórt ferðasteyp og ein Pavo kraftfóðursekk frá MBM fyri hvørja vunna grein, umframt ein fyri samlaða sigurin. So elska kann síggja fram til gott fóður komandi tíðina.
Hjá teimum vaksnu var meira javnt. Har vóru tríggjir ymiskir vinnarar, Jakobina Niclasen og Kolbrá vunnu kappingina lop. Elisabeth Niclasen og Mímir vunnu tunnurace og Rebekka McBirnie á Vikto vunnu skemtikappingina. Her hendi tó tað løgna at eingin av hesum vunnu samantaldu kappinga, altso hvør hevur best tíð samanlagt. Tað var Godtfred Joensen og Prins sum vunnu samantaldu kappingina.
Hesi fýra vunnu øll hvør sín Pavo kraftfóðusekk frá MBM, umframt at Elisabeth og Godtfred fingu ferðasteyp í varðveitslu til næsta ár.


text:
Føroya Lærarafelag og Fíggjarmálaráðið komu fyrr í ár fram til nýggja semju sína millum. Partur av semjuni var, at partarnir skuldu endurskoða arbeiðstíðaravtaluna, sum viðvíkur kt-økinum, og at hetta arbeiðið skal verða liðug áðrenn árslok í ár.
Herálvur Jacobsen, formaður Føroya Lærarafelags, sigur við Skúlablaðið, at í semjuni stendur, at partarnir eru samdir um at endurskoða grein 4 í ískoytinum til arbeiðstíðaravtaluna, sum viðvíkur kt-vørði, herundir hvussu skipanin við akkordum skal verða broytt, ella onnur skipan gjørd í staðin, umframt at viðgera markabýtið millum land og kommunur á kt-økinum. Partarnir vóru eisini samdir um at heita á Kommunufelagið at vera við í hesi endurskoðan. Endurskoðanin skal verða liðug til 1. januar í 2019 við virknaði frá skúlaárinum 2019/20, verður sagt.
Tríggir mánaðir eru farnir, og einki er hent.
- Tað hevur alla tíðina verið okkara fatan, at kommunurnar ikki glaðbeintar fara at rinda fyri røkt av teldum, soleiðis sum Mentamálaráðið vil, tí tær eru frammanundan illa royndar av landsins myndugleikum, m.a. í sambandi við yvirtøkuna av eldraøkinum. Mentamálaráðið hevur sett sum treyt fyri at byrja nýggja telduvarðaútbúgving, at ein avtala verður gjørd við kommunurnar um at rinda sín part av rakstrinum av kt-útbúnaðinum í fólkaskúlanum. Ein útreiðsla, sum Mentamálaráðið higartil hevur rindað allan kostnaðin av. Tað er sera óheppið, at útbúgving av kt-vørðum er tikin sum gísli í hesum spurninginum, sigur Herálvur Jacobsen.
Les meira á heimasíðuni hjá Skúlablaðnum.


text:
Snorri Brend
30.12.2013 - 19:06
Tíðindi > Mentan > Frítíðarítriv
GONGUTÚRAR: - Jú, tað er nakað serligt at ganga niðan á ein fjallatopp. Og nú havi eg so rokkið øllum teimum 340 toppunum í ár.
Hugurin at koma niðan á fjallatindarnar í Føroyum er øktur nógv hesi seinnu árini. Fleiri fólk hava sett sær sum mál at røkka øllum teimum 340 toppunum, og nú undan jólum, kundi staðfestast, at fleiri teirra hava rokkið hesum máli.
Ein teirra er 64 ára gamli Regin Ellingsgaard úr Svínáum, sum henda dagin – 21. desember – rakk stóra máli sínum at ganga øll 340 skrásettu fjøllini í ár.
Hetta gjørdi hann saman við útvarpsmanninum, Tórður Mikkelsen, sum gjørdi samrøðu við hana á túrinum, og sum varð send nú um jólini.
- Eg vildi ikki prógva nakað sum so – uttan tað at tað er sunt at røra seg. Og sjálvandi tað, at eg eisini kundi røkka einum fjallatoppi, hóast eg gangi við eini insulin-pumpu, sigur Regin, sum hevur havt sukursjúku í samfull 28 ár.
EITT STÓRT MÁL
Regin Ellingsgaard er eiðismaður, men býr nú í Svínáum. Hann var lærari í nógv ár, og síðani var hann KT-leiðari í skúlaverkinum.
Fyri einum ári síðani fór hann frá við eftirløn, men tað forðaði honum kortini ikki í at seta sær eitt stórt mál: At ganga øll fjøllini í Føroyum.
Ein forðing í so máta kundi verið heilsustøða hansara, tí ein veruleiki er at hann hevur havt insulinkrevjandi diabetes ella sukursjúkuna í 28 ár. Tí hevur hann altíð diabetes-pumpuna og tað sum hartil hoyrir, tá hann fer í fjøllini. Og hesa útgerðina hevði hann eisini við sær í fjøllini á ársins stytsta degi.
Leygarkvøldið 21. desember var Regin Ellingsgaard ein av sjey, sum fingu skreytblað á samkomu hjá Fjallatúrum, ið er felagsskapurin hjá teimum við áhuga fyroi føroysku fjøllunum. Hetta hendi eftir tann árliga túrin á stytsta degi, sum hesaferð var suðuri á Nakkinum í Kunoy.
Við á hesum túrinum vóru um hálvthundrað fólk, sum øll hava sama áhugamál sum hann. Tey hava ikki bert sama áhugamál, tí millum tey var somuleiðis breið semja er um, at Regin Ellingsgaard er ein stór fyrimynd í fjallabólkinum.
Nøkur skoðsmál vóru, at hann hevur stóra vitan um nógv evni. Hann hevur stóran áhuga fyri bæði vøkstri, jarðfrøði og staðarnøvnum, og hann fær mangan spurningin frá hinum sum eru við í einum fjallahópi.
- Eg gangi ofta saman við øðrum, og tað dámar mær væl. Men viðhvørt fari eg einsamallur til fjals, sigur Regin.
GPS'ARI
Regin setti sær sum mál at røkka teimum 340 toppunum í ár. Og tað megnaði hann longu í november.
Fyrr í ár hevði Regin verið á øllum 340 fjøllunum í Føroyum, sum var málið. Men so setti Regin sær eitt nýtt mál. Hann vildi koma niðan á øll fjøllini í ár, og sunnudagin 10. november var hann uppi á Urðarfjalli, sum var tað seinasta av teimum 340 fjøllunum í ár.
Regin er fult greiður um, at ein krevur altíð at tryggja seg, tá ein fer slíkar túrar í fjøllini, bæði tá hann gongur sjálvur ella saman við øðrum.
Umframt insulin-pumpuna, hevur hann altíð ein GPS'ara við sær.
- Hetta gevur mær altíð eina ávísa trygd. Og tað er eingin ivi fyri mær, at fimti hvør túrur hevði ikki verið gjørdur, uttan henda gps'aran, greiðir Regin frá.
GANGA SEG FASTAN
At tað veruliga hevur sín týdning at hava gps'aran við, prógvar ein hending í Vágum í vár.
Regin var farin niðan á ein tind, men veðrið var ikki við honum. Tað byrjaði við vátaslettingini og løtu seinni var hann umgirdur í kavaroki, sum bara versnaði og versnaði.
Hann hevði gps'aran frammi, og setti kósina omanaftur, men varð noyddur at goyma hann burtur eina løtu, tí tað var so váttligt.
- Eg sá ikki fram um nøsina. Og tá eg so tók hann fram einar 10 til 15 minuttir seinni, sá eg at eg hevði bara gingið í ring.
- Uttan gps'aran hevði ikki altíð verið eins lætt. Eg skilji uppá ein máta, at ein í gomlum døgum kundi ganga seg fastan. Men eg hevði so ikki farið nakran túr, uttan mín kæra gps'ara, sigur Regin avgjørdur.
EINGI ÓRÁÐ
Hóast tað krevur sín mann at koma niðan á fjøllini, sum kunnu vera bæði brøtt og høg, so hevur tað ikki forðað Regini í at fremja bragd sítt.
- Eg haldi nú ikki sjálvur, at eg eri serliga djarvur. Men ansar ein eftir, so ber tað saktans til, sigur Regin Ellingsgaard.
Ein av teimum brattastu oyggjunum er Kalsoyggin. Har krevur ein at vera serliga ansin:
- Eg var á einum fjalli á Kalsoynni, og skuldi framvið einum staði. Eg sá tá ein seyð fara undan mær, og hugsaði at hetta mundi eg eisini klára. Eg helt tí aftaná seyðinum.
- Men tað bleiv bara brattari og brattari, og á einum staði var alt lopið vekk. Tá mátti eg venda aftur. Tað er eingin orsøk at taka sær óráð fyri, slær Regin fast.
FJALLABØNIN
Við sær á fjallatúrum sínum hevur hann altíð eitt ørindi, sum Steingrím Niclasen hevur skrivað í einum týddu sálmum sínum.
Ørindið úr sálmi nr. 368 í Sálmabókini er soljóðandi:
Okkum hjálp á mjáum rásum,
styðja oss, á ups og ásum,
deyðmøtt hjarta ger tú stilt!
Væl á slýgróti oss varða,
ugga, tá vit stúrin stara,
tú, sum hjálpa kanst og vilt.
- Hetta er mín fjallabøn, sigur Regin Ellingsgaard.
HOYR SENDINGINA:
Samrøðan "Á øllum fjøllum við insulinpumpu", sum Tórður Mikkelsen, tíðindamaður hevði við Regin Ellingagaard kann hoyrast her:
http://kvf.fo/netvarp/uv/2013/12/27/llum-fjllum-vi-insulinpumpu


text:
Orð og lag: Hans Jacob Mygind, Jørgen P. Santon
Týtt: Victor Danielsen
1. Veitst tú, hvat ið tað er, bert at trúgva,
um so sinnið er byrðað og tungt?
Veitst tú, hvussu við trúnni á Jesus
myrkrið lættir, og hjartað gerst ungt?
Niðurlag:
Eg veit um hetta, á Jesus líta,
og eg kann vitna, at tað ber til;
tá eingin annar á jørð kann hjálpa,
tá frelsa kann hann og frelsa vil.
2. Veitst tú, hvat ið tað er, hann at hoyra
og við lyftinum náa í havn?
Veitst tú, at tað, sum fyrr var ógjørligt,
kann ein gera í trúgv á hans navn?
3. Veitst tú, hvat ið tað er, bert í trúnni
standa Djevulsins freisting ímót?
Veitst tú, at við at líta á Jesus
fært tú figgindan undir tín fót?
4. Veitst tú, hvat ið tað er, millum mangar
fara einsamur lýdnisins leið?
Veitst tú, at ein kann Jesusi fylgja,
um so onnur tað vágaðu ei?
5. Veitst tú, hvat ið tað er, móti øllum,
ið tú følir, at líta á hann?
Veitst tú um hina himmalsku gleði,
ein í trúnni á hann kenna kann?


text:
Er tín fyritøka áhugað í at taka lut í sjálvbodnum arbeiði?
Nógvar fyritøkur í Vágs kommunu eru í dag sera virknar, tá umræður at verða partur av sjálvbodnum arbeiði. Fyritøkur kring fjørðin er góðir fíggjarligir stuðlar hjá ítróttar-, frítíðar- og mentanarlívinum í Vági.
Umframt fíggjarligan stuðul, so ber eisini til hjá fyritøkum at lata arbeiðsfólk at hjálpa til við loysa avmarkaðar uppgávur, sum krevja ávísan fakligan førleika.
Er tín fyritøka áhugað í at verða partur av sjálvbodnum arbeiði í Vágs kommunu?


text:
Í 2013 var Mykines gjørt Ramsarøki. Hetta merkir, at serlig atlit skulu takast til at verja um náttúru og fuglameingi á staðnum.
Hetta hevur stóran týdning fyri Sørvágs kommunu, og kommunan hevur eisini eitt umboð í nevndini, sum er borgarstjórin.
Umhvørvisstovan hevur borið skjótt at, longu í 2015 var álit liðugt við tilmælum um, hvat gerast skal fyri at verja um náttúru og djóralív í oynni. Hetta álit er gjørt við støði í tí, sum fólk á staðnum siga um støðuna úti í Mykinesi.
Vit vita, at endamálið við ferðavinnuni frá landsins síðu er, at talið av ferðafólki skal verða tvífaldað í 2020. Kann vera, at tað er tvífaldað áðrenn tað tíð, men í øllum førum er av alstórum týdningi, at Sørvágs kommuna saman við fólki á staðnum fer undir eitt miðvíst arbeiði at tryggja fuglalívið í oynni.
Møguliga er okkurt longu gjørt, tað er ikki til at vita, tí onki frættist um hetta.
Eg veit at landið hevur sett 400.000 kr av til umhvørvisvernd nú í tvey ár, men tað munar als ikki. So her kundi Sørvágs kommuna roynt at trýst á.
Í Sørvágs kommunu sigst vera ein Mykinesnevnd, men eg veit ikki, hvør situr í tí nevndini, um nakar, líka so lítið sum eg veit, um nakar fundur hevur verið í nevndini. Hetta er als ikki nøktandi; nevndin eigur at hava regluligar fundir saman við Sørvágs kommunu, so at fólk á staðnum hevur nakað at skula hava sagt í hesum líka so væl sum í øðrum viðurskiftum, sum hevur týdning fyri oynna.
Tilmælini í Ramsarálitinum eru fyrst og fremst at tryggja, at rotta ikki kemur út í oynna, m.a. við at ansa eftir vøruflutningi bæði sjóvegis og luftvegis. Seinastu tíðindini frá Jens Kjeld um avleiðingarnar av, at rotta sleppur út á eina oyggj, eru skelkandi, her mugu atlit takast til, at slíkt ikki hendir í Mykinesi ongantíð ov skjótt.
At tryggja at teljing av fugli kemur í eina fasta legu, er av týdningi fyri at vita, hvussu m.a. lundastovnurin hevur tað.
At tryggja at ferðafólk eru fullkomiliga greið yvir, hvussu tey skulu ganga í haganum. Her er bæði tørvur á meira skelting og avmerking av gøtum. Vit vita, at varðagøtur eru almennar, ein og hvør kann ganga eftir teimum, men gøtur annars eru ikki almennar, men hoyra til hagan tær ganga ígjøgnum. Vanligt hevur tó verið, at fólk ganga eftir hesum gøtum uttan at biðið verður um loyvi, men tað er ikki nóg gott, tá tað kemur til ferðafólk, sum økjast meira og meira í tali, her má koma skil í. Bæði við skelting og við at biðja um loyvi at ganga í høgunum ímóti gjaldi.
Vit vita av, at eitt útoyggjafelag er, sum arbeiðir miðvíst við ætlanum á útoyggj, sum skulu gera tað liviligari har. Td. er ymiskt farið í gongd í Mykinesi, sum kann geva fólki á staðnum meira burtur úr ferðafólki innan gisting og mat. Vit hoyra í heilum, at vit eiga at taka pengar frá ferðafólki, sum koma til Føroyar, men fyrsta treyt er, at tú hevur ein vøru at selja teimum, so skal tú nokk fáa pengar.
Í Mykinesi búgva 14 fólk. Vit hava kanska lyndi til at halda, at tá tað nú búgva so fá fólk har, so hava tey kanska ikki so nógv fyri neyðini, men her fara vit skeiv. Um rætt verður atborið kunnu vit tryggja, at skil kemur á ferðafólkastreymin, at meira verður at vinna av peningi fyri tænastur, tí vit vita, at ferðafólkatalið út til Mykinesar fer at økjast enn meira, og vinnur tú pengar úti í Mykinesi, so dryppar í kommunukassan. Tað er av alstórum týdningi, at bygdaráðið tekur fólkið á staðnum við upp á ráð soleiðis, at ferðavinnan kann stýrast meira, og at fólk úti í Mykinesi trívast.
Fyrsta treyt er, at Mykinesnevndin kemur at virka!


text:
Sum eg havi sagt fyrr, so eri eg ikki eitt negativt menniskja, men mín bloggur er mítt outlet fyri, tá eg eri í ringum lag. Í dag er eitt serstakliga gott dømi upp á eina sovorðna løtu, har eg má sleppa at blogga.
Dagurin byrjaði fantastiskt! Vaknaði av mær sjálvum, fyrsti dagurin í heystferiuni. Klokkan var ikki 08.00 enn, so eg kundi fingið nógv burturúr. Um eg nú ramsi upp, hvussu væl dagurin byrjaði, so eg kann brúka tíðina upp á, hvussu alt vendist á høvdinum, næstan sum ein farsa, bara uttan láturin, sum annars hevði verið so kærkomin. Her it goes: Góðan morgunmat, sjónvarp, tosa við mammu gjøgnum skype og vaska upp. Alt áðren klokkan 10.00.
So hendi tað. Internetið fór, tí nú skal mann, obinbart, brúka leidning til internetið aftur, so tað er lættari at hava eftirlit við, hvat tað verður brúkt til. Fínasta slag, men nú havi eg ikki internet, sum vil siga, at hetta innleggið er skriva niður á teldu fyrst fyri seinni at verða lagt út á bloggin.
"Tað er so í lagið, men keðiligt," hugsaði eg. "So fari eg bara at bora hol í veggin, so eg kann hanga ymiskt upp, sum hevur bíða alt ov longi eftir mær," men gleðin var stutt, tí tað er einans loyvt at bora millum kl.12.00-14.00 og kl.17.30-19.30. So tað mátti bíða til aftaná døgurða.
Døgurði. Hann skuldi verða lekkur. Mín signature grýturætt og eplir í ovnin. Hann var eisini lekkur. Men tá eg skuldi lata dósina til tomatpurré'ina upp skar eg næstan tummulin av mær. Ok, kanska ikki so Tarantinosligt, men eg minnist meg ikki hava bløtt so nógv í mínum lívið; og eg bløddi illa næsablóð, tá eg var lítil. Um hetta mundi byrji eg at hugsa, at hesin dagurin er reint bullshit og eg vil streyka. Either way, so hevði eg onki plástur inni, so eg mátt renna yvir í netto við pappíri, har blóði dryppaði úr, um tummilin. Gita um har var lang kø? Faktiskt ikki .. Men kassin steðgaði upp, so eg longdist eftir einari langari kø í staðin. Næsta 1,5 tíman vóru fleiri smáðir niðurtúrar sum at brenna tunguna við matinum, bløða ígjøgnum plástri og líknandi, men aftana 1,5 tíma gavst tað endiliga at bløða ígjøgnum tey eg-havi-mist-tali-á-hvussu-nógv løg av plástri. Við ørðum orðum kundi eg í prinsippinum fari at hanga okkurt á veggin og annað produktivr, men gakk .. eg mangli bæði bor og skrúvur, so eg mátti út at keypa, bara fyri at náa heim og finna útav, at tað aftur var uttanfyri boritíðina, so eg kom ikki langt á tí økinum.
Við gron, illsinnabita og suffið setti eg meg í songina og mintist við eitt, at eg, tá eg gjørdi døgurða hoyrdi eitt brak, tí tá eg hugdi eftir vindeyganum hjá mær var tað alt sprekka sum tað var, og soleiðis sær tað enn út, tí eg kann ikki gera nakað við tað, fyrr enn inspektørurin á kollegiinum hevur opið kl.09.00 í morgin. Nú er klokkan 16.26, og eg havi fingið eitt lítið outlet fyri mína øði og neyð, men fái ikki uploada tað enn.. ella jú, eg láni líka internetið frá nábúgvanum, áðrenn eg gloymi tað, men SO havi eg ikki internetsamband fyrr enn í morgin. Skulu vit vóna, at lagið verður betur til formannsumfari í Føroyingahúsinum í kvøld, ella er tað ein dagur, har eg skuldi bara verið verandi í songini?
P.S. Eg gloymdi at siga, at á veg heim, aftaná at hava keypt skrúvur og bor til borimaskinuna, sá eg eina konu blíva yvirkoyrda, so eg hevði eina Oscar verdiga framførðslu sum “tann góði samariubúgvin” við at hjálpa konuni og bilistinum, sum bæði vóru í sjokki, ímeðan mín dagur var “The worst of times, definitely not the best of times” og ein keypmannahavnaramamma stóð og skeldaði mannin, sum hon óivað helt hevði rent á konuna á súkkluni við vilja, tí tær halda altíð tað ringasta um onnur.
And breathe, smile and breathe ... :) Kann onkur nú siga mær, um hetta ikki ljóðar sum ein vánaligur stuttfilmur?


text:
Alfrøði
Alfrøði er ikki ein ávís vísindagrein, sum so nógvar aðrar. Orðið alfrøði merkir "frøði um alt". Vanliga inniheldur ein alfrøði ikki serliga nógva vitan um nakað serstakt, men eitt sindur um næstan alt. Ein alfrøði er ofta ein endurspeglan av teirri vitan, sum er til; eitt savn av stuttum upplýsandi greinum um mestsum alt, so fólk lætt kunnu leita sær fram upplýsingar. Franski heimspekingurin Diderot tók stig til fyrstu alfrøðina, har hann fekk fremstu heimspekingar, rithøvundar og granskarar í tíðini at skriva greinar um øll hugsandi evni. Henda fyrsta alfrøðin taldi heili 37 tjúkk bind. Tað eru túsundatals greinar um ymisk evni í Alfrøðini. Í hvørji grein eru tilvísingar til myndir, og í hvørjari mynd eru talmerktir smálutir. Greinin um skurðviðgerðaramboð hevur ikki færri enn tólv slíkar smálutir.
Einhvør alfrøði er skipað sum eitt uppslagsverk, t.e. eitt verk, ið lætt er at sláa upp og finna upplýsingar í um eitthvørt.
Sum Encyclopædia Brittanica, ein stór og kend enskmælt alfrøði, tekur til; "As knowledge grows, so do we"; ella á føroyskum; "So hvørt sum vitanin veksur, vaksa vit við".


text:
- Tíðindi, mentan og ítróttur
Jens-Kjeld Jensen heiðursdoktari
Tak niður
Tað er ein heiður at verða tilnevndur sum heiðursdoktari.
Tað sigur Jens-Kjeld Jensen, sum var ein av trimum, sum vórðu tilnevndir heiðursdoktarar, tá Fróðskaparsetur Føroya í gjár hátíðarhelt 50 ára stovningardagin.
Men hann er enn ikki vísur í, hvat hann fer at nýta heiðurin til.
Hinir báðir, sum vórðu tilnevndir heiðursdoktarar, vóru Hanus Kamban og Petur Jacob Sigvardsen.
Hanus Kamban er kendur fyri sítt rithøvundavirksemi og fyri millum annað at hava granskað í Áarstovubrøurnar, Hans Andrias og Janus Djurhuus.
Og Petur Jacob Sigvardsen hevur skrivað fleiri søguligar bøkur, eitt nú søguna um torvskurð í Føroyum og Gjáar søgu.


text:
at byrja sum skjótast
Søkt verður eftir vaskifólki til bygdahúsið á Strondum at byrja sum skjótast.
Arbeiðstíðin er vanliga 4-6 tímar um vikuna, men skal tann, ið settur verður, viðhvørt kunna arbeiða meir enn nevndu tímar í samband við tiltøk í vikuskiftunum.
Løn og setanartreytir eru samb. sáttmála hjá Føroya Arbeiðarafelag.
Meira fæst at vita um starvið við at ringja til Artur Johansen, borgarstjóra, tlf. 23 27 27
Umsóknir skulu vera okkum í hendi í seinasta lagi mánadagin 10. sep., kl. 12.00, og skulu sendast til:
Sjóvar kommunu
Skúlavegur 10
490 Strendur
ella á teldupost Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Nes-kei og vegurin oman á Nes-kei verða nú dagførd
Eftir áheitan frá borgara verður keiin á Nesi og vegurin oman á Nes-kei nú dagførd. Keiin og vegurin oman til keina fórst í eini ódn fyri nøkrum árum síðani. Harumframt er er vegurin oman á hetta sera vakra náttúruøkið við Nes-kei eisini illa farin – og treingir til dagføring.. Býráðið hevur nú samtykt at farast … Continue reading Nes-kei og vegurin oman á Nes-kei verða nú dagførd
Copy and paste this URL into your WordPress site to embed
Copy and paste this code into your site to embed


text:
Fimleikafelagið Støkk
Fimleikafelagið Støkk varð stovnað 23. november 1966.
Í løtuni eru umleið 600 aktivir limir í Støkk. Umleið 30 vanlig lið og 50 venjarar eru í felagnum. Har afturat eru eisini fleiri úrvalslið innan bæði rútmiskan- og amboðsfimleik.
Støkk hevur virksemið sítt í Bylgjuni í Runavík.
Starvsnevndin hjá Støkk hevur alla ábyrgd av leiðslu felagsins. Í starvsnevndini eru fimm limir: formaður, varaformaður, skrivari, kassameistari, nevndarlimur og tveir tiltakslimir.
Nevndin hjá Støkk:
Helen Gaardbo, formarður
Aimée Jacobsen, næstforkvinna
John Jakobsen, peningarøkil
Lydia Jacobsen, skrivari
Dagbjørt Sólheim, nevndarlimur
Eykalimir:
Pól Esper H. Hansen
Ólavur Thune
Fimleikafelagið Støkk
Postboks 179
FO-600 Saltangará
Støkk tlf: 22 69 59
Teldupostur: stokk@stokk.fo
Heimasíða: www.stokk.fo


text:
Gisting
Í samband við Fótbóltsskúlan 2018 verður møguligt at gista í skúlanum í Trongisvági.
Reglugerð fyri gisting
Tá gist verður skulu luttakarnir:
- Børn 10 ár og yngri hava ein vaksnan ábyrgdara við sær. Vaksni ábyrgdarin kan hava ábyrgdina av fleiri børnum.
- Hava undirlag og soviposa v.m.
- Flyta skúlaborðini í skúlastovuni til síðis,
- Rudda eftir sær og seta borðini upp á pláss aftur,
- Virða reglugerð á skúlanum. Brot á hetta kann hava við sær burturvísing.
Gjaldast skal fyri gistingina, sí meira um hetta í samband við tilmeldingina her.


text:
Pizza 67 fylti ár, ja, 20 ár nú týsdagin, og Nudlavirkið lat tey í til dagin.
Hetta varð hildið við einum sonnum pitsubraki, tá 1.335 føroyingar ótu líka nógvar pitsur.
Marknaðarføring, tíðindaskriv, myndatøka, ballónir og gávur til gestinar var bara nakað av øllum tí, ið vit gjørdu. Í samráð við Henning Nicodemussen, varð eitt jubileumsbúðmerki sniðgivið, og sett á bæði gávulutir, klæði og á stóra føðingardagsveggin. Vit hava filmað, klipt og stroymað stóra dagin live á Facebook.
Vit ynskja Pizza 67 til lukku við teimum fyrstu 20 árunum, og takka fyri góða samstarvið, ið vit hava havt seinastu trý árini. Nettup í dag 21. september er dagurin, tá okkara samstarv byrjaði. Hetta hevur verið stuttligt, spennandi og ikki minst vælsmakkandi.
Ein herligur 20 ára føðingardagur er farin afturum, fult av føðingardagsgestum frá vit lótu dyrnar upp kl. 12 og til deiggið var uppi kl. 20. Takk fyri dagin øll somul.
Posted by Pizza 67 on Tuesday, 18 September 2018


text:
15. september 2014
Leypurin frá Miklagarði í samstarvi við Dugna
15. september 2014
Eina ferð um vikuna, hvønn týsdag, bjóðar Miklagarður sær at koma heim til tín við einum fullum leypi av frískari frukt og frískum grønmeti, sum handilin við nærlagni hevur valt út og lagt í leypin.
15. september 2014
15. september 2014
15. september 2014
Flemming Skovkær antropologur greiður frá um Tummas cook kókiamboð og gullmerkir úr Miklagarði. Fire, food, pots & pans
15. september 2014
Filmurin um Jørgen
15. september 2014
Ein stuttfilmur um eina vaskikonu


text:
Emmutíð/
Hósdagin 20.oktober klokkan 17 verða mentanarvirðislønir M.A. Jacobsens handaðar í Reinsarínum í Havn. Tilsamans fimm virðislønir verða latnar, tvær barnamentanarvirðislønir og tríggjar M.A. Jacobsens virðislønir, ið verða latnar fyri fagurbókmentir, yrkisbókmentir og mentanaravrik. Ein nevnd við fimm limum umboðandi býráðið, Fróðskaparsetrið og Rithøvundafelagið, ger av, hvør fær virðislønirnar. Limir í nevnd M.A. Jacobsens frá 2012 og fýra ár fram eru Maria H. Olsen, Erling Isholm og Jákup Jacobsen, vald av býráðnum, Vár í Ólavsstovu fyri Rithøvundafelagið og Malan Marnersdóttir fyri Fróðskaparsetrið. Eingin formaður er í nevndini, men fastur skrivari er býarbókavørðurin.
Í nevndini fyri Barnamentanarheiðursløn Tórshavnar býráðs eru Helena Dam á Neystabø, formaður í mentamálanevndini og fastur limur, Malan Hilmarsdóttir, barnabókavørður á Býarbókasavninum, skrivari og fastur limur, Bjørg Dam og Sólrún Michelsen, valdar av býráðnum, og Hansina Huusgaard, vald av skúlabókavørðunum við kommunalu skúlarnar í Tórshavnar kommunu.


text:
Krukkur! Vit hava tær øll í skápinum/køliskápinum, mest fyri at goyma mat í, fyri síðan at koyra tær í skrell tá einki er eftir. Her eru nøkur hugskot, ið kanska kunnu fáa teg at hugsa tvær ferð áðrenn tú koyrir krukkur í skrell aftur. Eg plagi at royna at goyma tær, til dømis hevði eg 130 krukkur til brúdleypið hjá okkum, sum vit høvdu vaska, líma hjørtur á og fylt við rabarbugreyt og øðrum desertum á degnum.
Mála krukkuna innan við lím og stroy síðan glimmur í inntil alt er dekkað til. Frálíkt sum vasi ella pent at goyma sminku penslar í.
heklaðir dúkar ella blondur rigga væl at pynta krukkurnar við, aftur við eitt sindur av límið.
Frálíkt til at halda skil á barnakamarinum.
Ella fyri at hava ordan í hobbyrúminum.
Lekkurt omaná.
Ella bara til pynt.


text:
Kámi úlvfiskur (úlvfiskaættin)
Lycodes pallidus Collett, 1879
Stødd: Kámi úlvfiskur verður í mesta lagi umleið 26 cm langur, vanliga 15-20 cm langur.
Dýpi: Í føroyskum sjógvi er hann fingin norður av Føroyabanka á 750-800 m, og norðan fyri Føroyar millum 760-1250 m. Við Sibiria er hann á heilt grunnum vatni, 40 m ella grynri. Vanliga annars úr 60 m niður á 980 m, djúpast sunnast í útbreiðsluøkinum.
Litur: Hann hevur kámar litir, bleikt gulbrúnur um kroppin, hevur 6-8 nakað óreglulig, kám, ljós tvørbond. Gamlir fiskar hava vanliga ikki hesi bond, og teir verða eisini myrkari og javnari í litunum.
Teinar: U 18-20.
Lýsing: Kámi úlvfiskur er lítil, mjávaksin fiskur. Strikurnar eru tvær. Onnur er mitt aftur eftir síðuni og sæst ikki væl. Hin er niðari, frá oman fyri uggafjaðrarnar á skák niðureftir og nakað aftur við gotfjøðurini. Hann hevur eina ryggfjøður, sum gongur frá um hálvari uggafjøðurini og aftur á sporlsendan. Hann hevur stórar uggafjaðrar, ið eru um 11-14% av heildarlongdini. Hann hevur eina gotfjøður frá gotinum aftur á sporlsendan. Stertur er eingin, men ryggog gotfjøður renna saman aftast á sporlsendanum. Búkfjaðrarnar eru smáar, um 2 til 2,5% av heildarlongdini. Av gronini aftur til gotið eru um 41-45%, og kropshæddin við fremra enda á gotfjøðurini er um 8- 10% av heildarlongdini. Ryggjargeislarnir eru 90-93 í tali. Roðslan kemur fram til uggafjaðrarnar. Hann er roðsluleysur framman fyri ryggfjøðurina og undir búkinum.
Eyðkenni: Kámi liturin. Lítli fiskurin. Hann hevur tvær strikur.
Týdningur: Kámi úlvfiskur hevur ikki vinnuligan týdning.
da: Bleg ålebrosme, en: Pale eelpout, fr (Can.): Lycode pâle, ís: Følvi mjóri, no: Blek ålebrosme
Útbreiðsla: Kámi úlvfiskur er í tí kalda sjónum norðanfyri, í Eysturgrønlandi, á Norðurlandinum og Eysturlandinum í Íslandi, við Jan Mayen, Svalbarð og eystur til Sibiria. Hann er eisini við Kanada suður til Labrador og St. Lawrenceflógvan. Millum Ísland og Føroyar og norður av Føroyabanka. Við Svalbarð er hann fingin í sjógvi, sum er +3°C.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
- Tíðindi, mentan og ítróttur
Hondbóltslandsliðið úttikið
Venjarin Sonni Larsen hevur á tíðindafundi fyrrapartin kunngjørt liðið.
Málverjar vera Niklas Simonsen úr TMT Tønder og Nicholas Satchwell úr Neistanum.
Vongspælarar vera Rói Berg Hansen úr FIF, Allan Norðberg úr KA, Nicklas Selvig úr TMS Ringsted og Sjúrður Olsen úr VÍF.
Strikuspælarar eru Helgi Hoydal úr Viking Stavanger, Rókur Akralíð úr Kyndli og Rógvi Dal Christiansen úr Kyndil.
Spælskiparar eru Jónas Djurhuus úr HØJ og Tróndur Kragesteen úr Neistanum.
Og bakkar eru: Peter Krogh, H71, Brandur Halgirsson, H71, Hans Eli Sigurbjørnsson, KÍF, Rúni Vest Højgaard, H71, Áki Egilsnes, KA og
Kjartan Johansen, Viking Stavanger.
Allan Norðberg verður við móti Montenegro, men ikki móti Danmark. Hans Eli Sigurbjørnsson verður við móti Danmark, men ikki móti Montenegro.
Montenegro verjur vanliga 3-2-1, og tá er tørvur á einum kvikum vongspælara sum Allani. Danmark hevur vanliga eina 6-0 verju, og tá verður tørvur á Hans Eli, sum er fimur í fótskiftinum og kann geva donsku verjuni avbjóðingar, sigur landsliðsvenjarin.
Báðir dystirnir vera á útivølli. Tann fyrri verður spældur í Montenegro mikudagin 24. oktober. Dysturin móti Danmark verður í Skjern leygardagin 27. oktober. Føroyar hava heimadyst móti dønum í Jyllandi, tí evropeiska hondbóltssamgongan EHF hevur kolldømt høllirnar í Føroyum til altjóða dystir.
Sí eisini


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 9181 5126446
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
Eg eri ein kvinna í 50'unum. Tá eg var barn, umleið 3 ella 4 ár, fekk mamma staðfest bróstkrabba, sum síðan spjaddi seg allastaðni. Hon var ofta á sjúkrahúsi, men ikki varð nøkur fyrireiking gjørd av børnunum. Eg fekk bara at vita, at mamma var sjúk, og fyri eitt so lítið barn er sjúka kanska eitt forkølilsi, man skilur ikki, hvat tað kann føra við sær.
Eg misti mammu mína, tá eg var 6 ár. Fekk at vita tann dagin, hon doyði, at nú var "mamma farin upp til Jesus pápa", og tað var tað. Eg hugsaði nógv, um hon ikki mundi fara at koma aftur, men svar fekk eg ongastaðni. Tað bleiv ikki tala eitt orð um mammu mína aftur, eg slapp ikki til jarðarferðina.
Aftaná sá eg ofta pápa mín sita og gráta, eg visti ikki hví, hann græt, so eg fór bara út, og helt at tað var mín skild, at pápi altíð græt. (Hann hevur sjálvandi syrgt sína konu).
Árið eftir fór eg í 1.flokk, og eg var so ótrúliga bangin fyri, at nakar skuldi spyrja meg, hvussu eitur mamma tín, tí eg visti ikki, hvat eg skuldi siga, eg fekk ikki sagt tað um mínar varrar, at "hon var deyð."
Tað var ein øgiligur ótti øll barnaárini, at nakar skuldi spyrja meg, hvar mamma var. Eg tordi ikki at koma har fremmand fólk vóru, av ótta fyri at tey skuldu spyrja, hvussu eitur mamma tín.
Onkuntíð, um eg bleiv óklár við onkur børn, so argaðu tey meg og róptu: “Mamma tín er deyð!”, tá fór eg ikki út í fleiri dagar, tað rakti meg so hart, og tað sóu børnini, og tí var tað eitt gott vápn at brúka (børn kunnu verða so náðileys).
So eg haldi, at tað var ein stórur feilur sum pápi og familjan gjørdi (men tey hildu nokk, at tað var tað besta, ikki at nevna mammuna aftur). Hetta hevur forfylgt mær alt lívið, og vil eg ikki nøkrun so ilt at líða undir slíkum. TØGNIN um deyðan hevur givið eitt djúpt sár í mína sál.
Alt hetta kundi verið ørvísi við opinleika. Tað er so ómetaliga átrokandi at slík børn ikki ganga einsamøll. Tí vil eg takka tykkum, sum taka tykkum av børnum við sorg, tað er ótrúliga umráðandi. Ella kann tað enda sum eitt trauma fyri alt lívið.
Fleiri tíðindi